ئەڵمانیا و ئیتاڵیا لەبارەی پەنابەرانەوە رێكدەكەون – تۆڕی میدیایی خەڵک\nئەڵمانیا و ئیتاڵیا لەبارەی پەنابەرانەوە رێكدەكەون\n2018/09/13 - 4:44 PM\nهۆرست زیهۆڤەر وەزیری ناوخۆی ئەڵمانیا رايدەگەیەنێت، وڵاتەكەی لەگەڵ ئیتاڵیا گەیشتۆتە رێكەوتنێك بۆ گەڕاندنەوەی ئەو پەنابەرانەی لە ئیتاڵیاوە داواكاریی پەنابەرییان پێشكەش كردووە، پێشبینیش دەكات بەمزوانە رێكەوتنەكە ئیمزا بكرێت.\nزیهۆڤەر لە ئەنجومەنی ناوەندی لە پەرلەمانی ئەڵمانیا (بۆندستاگ)ەوە رایگەیاند”تازە بیستم كە رەزامەندی لەگەڵ لەسەر ئەو رێكەوتنە دەربڕدراوە، و تەنیا پێویستی بە ئیمزاكردنی لایەنی ئیتاڵیا و ئيمزاكردنى من هەیە”.\nبە وتەی وەزیری ناوخۆی ئەڵمانیا، ئیمزاكردنی رێكەوتنەكە، چەند رۆژێك دەخایەنێت.\nئەم هەنگاوە دوای رێكەوتنی حكومەتی ئەڵمانیا بوو لەگەڵ هەریەك لە یۆنان و ئیسپانیا لە مانگی ئابی رابردوو كە لێوەی ئەڵمانیا كۆچبەرەكان لەماوەی 48 كاتژمێردا بۆ ئەو دوو وڵاتە دەگێڕێتەوە، گەر داواكاریی پەنابەریان لەسەر خاكی دوو وڵاتەكەوە پێشكەش كردبێت.\nلەم چەند ساڵەی دواییدا، تەوژمێكی گەورەی كۆچبەران لە وڵاتانی خۆرهەڵاتی ناوەڕاستەوە رووی لە ئەوروپا كرد، لەو نێوەندەشدا وڵاتی ئەڵمانیا پشكی شێری لەو كۆچبەرانە بەركەوت كە بە زیاتر لە ملیۆنێك كۆچبەر مەزەندە دەكرێن.\nمۆسكۆ بۆ باشكردنی پەیوەندییەكانى لەگەڵ ئەمریكا ئامادەیە هەنگاو بنێت\nژمارەی دانیشتوانيش ئاشكرا دەكات\nروپێوییەك لەسەر دانیشتوانی هەرێمی كوردستان بڵاودەكرێتەوە


هێرشی تورکیا، ئامانج و ئاکامه‌کانی\nخۆپێشاندنی کورده‌کانی نۆرێژ دژی ده‌وڵه‌تی داگیرکه‌ری تورکیا بۆ سه‌ر هه‌رێمی کوردستانی باشور.\nسه‌ربه‌خۆیی کۆزۆڤۆ و خه‌ونی سه‌ربه‌خۆیی کوردستان, ( به‌شی یه‌که‌م)\nسه‌ربه‌خۆیی کۆزۆڤۆ و خه‌ونی سه‌ربه‌خۆیی کوردستان.( به‌شی دووهه‌م)\nکۆمه‌لێک ڕێکخراوی سیاسی و مه‌ده‌نی خۆپیشاندانێکی شارستانیانه‌و هێمنانه‌یان سازدا له به‌رواری 27.02. ڕۆژی چوارشه‌مه سه‌عات یه‌ک له‌به‌رده‌م وه‌زاره‌تی ده‌ره‌وه‌ی نه‌روی\nكورد، چانسى كۆسۆڤۆيانه؟\nرونكردنه‌وه‌يه‌ك له‌سه‌ر راپۆرێكى ( الشرق الاوسگ ) قادر عزيز سكرتێرى گشتى حزبى زه‌حمه‌تكێشانى كوردستان\nڕازی پاشه کشه و سه‌رشۆڕی تورکه‌کان، هاوده‌نگی و یه‌کڕیزی و وره‌ی به‌رزی کوردستانیان بوو؟ به‌شی یه‌که‌م\nڕازی پاشه‌کشه و سه‌رشۆڕی تورکه‌کان، هاوده‌نگی و یه‌کڕیزی و وره‌ی به‌رزی کوردستانیان بوو؟ به‌شی دوهه‌م و کۆتایی\nکاک عارف باوه‌جانی له‌مه‌ڕ کشانه‌وه‌ی هێزه‌کانی تورکیا له باشوری کوردستان، بۆ ڕۆژنامه‌ی ڕۆژی گه‌ل ده‌دوێ\nراپه‌ڕین کڕێنه‌وه‌ی شه‌ره‌فی نه‌ته‌وه‌ییمان بوو، با ساتێک له به‌رده‌م په‌یکه‌ری شه‌هیداندا کڕنوش به‌رین\nپیرۆز بێت حه‌فده‌هه‌مین ساڵیادی ڕاپه‌ڕینه مه‌زنه‌که‌ی باشوری کوردستان\nله کاره‌ساته‌که‌ی به‌ر هوتێل سلێمانی پالاش 33 بریندار و 1 شه‌هیدی لێکه‌وته‌وه.\nسدیقی که‌بودوه‌ند گله‌یی له کورده‌کان ده‌کات\nسه‌ربه‌رزی بۆ کاوه عه‌زیز پور و سدیق که‌بودوه‌ند و ڕسوایش بۆ کۆماری ئسلامی ئێرنی فاشیست!\nد. جه‌مال نه‌به‌ز:چه‌ند ئۆتۆنۆمي سه‌ريگرت، ئه‌و ئۆتۆنۆمييه‌ي كه كورد په‌نجا ساڵ خوێني رشت بۆي، فيدراڵيش هه‌ر هێنده سه‌ر ده‌گرێ\nسایتی PUKmedia ناوی برینداره‌کان بڵاوده‌کاته‌وه\nیادی هه‌ڵه‌بجه و ئه‌نفال و قوربانیه‌کانی له ئه‌مستردام مه‌یدانی دام له 16-3-2008 .\nبۆ ڕه‌وه‌ندی کوردی له وڵاتی سویسرا.\nله ناوه‌ندی چاکه‌وه بۆ دایکی فه‌رزادی که‌مانگه‌ر!


خۆکوژێـک ئۆتۆمبیلێـکی بۆمبڕێژکراو له ناو بنکه‌یه‌کی له‌شـکری ڕووسیا ده‌ته‌قێنێته‌وه\nخۆکوژێـک له کۆماری داغسـتانی ڕووسیا به ئۆتۆمبیلێـکی بۆمبڕێژکراوه‌وه خۆی کردووه به نێو بنکه‌یه‌کی له‌شـکریدا و یسـتویه‌تی خۆی بگه‌یه‌نێته ئه‌و شـوێنه‌ی که ژماره‌یه‌کی زۆری سه‌ربازی لێ خه‌وتبوو، وه‌لێ ڕێـگه‌یان پێ‌نه‌داوه و ئه‌ویش ده‌موده‌ست ئۆتۆمبیله‌که‌ی ته‌قاندۆته‌وه.\nگوته‌بێژێـکی وه‌زاره‌تی به‌رگری ڕووسیا له مۆسـکۆ گوتی ئه‌م هێرشه‌ی ڕۆژی یه‌کشه‌ممه بووه مایه‌ی کوژرانی 3 سه‌رباز و برینداربوونی زیاتر له 30 سه‌ربازی دیکه. پـێشـتر کاربه‌ده‌سـتانی داغستان گوتیان به لایه‌نی که‌م 5 سه‌رباز له هێرشه‌که‌دا کوژران.\nهه‌ردوولا ده‌ڵێن برینی ژماره‌یه‌ک له سه‌ربازه‌کان سه‌خته. کاربه‌ده‌سـتان له مۆسـکۆ گوتیان هه‌ندێ له برینداره‌کان به فڕۆکه به‌ره‌و نه‌خۆشـخانه‌یه‌کی له‌شـکری له شـاری (ڕۆستۆڤ- ئۆن- دۆن) گواسترانه‌وه تا له‌وێ چاره‌سه‌ریان بۆ بکرێت.\nکاربه‌ده‌سـتان ده‌ڵێن دوای ئه‌وه‌ی ژماره‌یه‌ک سه‌رباز ڕێـگه‌یان به خۆکوژه‌که نه‌دابوو بگاته شوێنی خه‌وتنی سه‌ربازه‌کان، ناچار خۆی به ماشێـنێـکی له‌شکریدا ته‌قاندۆته‌وه.\nله لایه‌کی دیکه کاربه‌ده‌سـتان ده‌ڵێن بۆمبێـکیش به ئۆتۆمبیلی ژماره‌یه‌ک لێـکۆڵه‌ر ته‌قیوه‌ته‌وه که به‌ره‌و بنکه له‌شـکریـیه‌که ده‌چوون.


چاکسازیی پڕۆلیتاریی و چاکسازیی بورژوازی!\nسەرەتا دەبێت ئەوە ڕۆشن بێتکە ھیچ بزوتنەوەیەکی بورژوازی لەم قۆناغەدا، چاکسازیی ناکات بە قازانجی پرۆلیتاریا- کرێکاران و خەڵکی کەمدەرامەت وبێکار-. ئەمە وەک بەڵگە نەویست وایە لەم قۆناغەدا. مەسەلەکە ئەوەیە کە بزوتنەوەی سۆشیالیزمی کرێکاران، کە خۆی بەشێکە لە بزوتنەوەی پرۆلیتاریا، بێدەنگ و لاوازە. ئاگایی سۆشیالیستی لە نێو چینی پرۆلیتاریادا ھێجگار لاوازە. لە کوردستان وعێراق ئاگایی چینایەتی ھێجگار لاوازە و تەنانەت لە جیاتی ئەوە، ھۆشمەندی تائیفی و نەتەوەیی و ئایینی و تاکگەرایی لیبڕاڵی و خێڵەکی جێگای گرتۆتەوە. ئەمە واقعیەتی ئەمرۆی چینی پرۆلیتاریا و بزوتنەوەکەیەتی لە عێراق و کوردستاندا.\nبەم پێشەکیەوە، سەرەتاباسێک دەکەین بەگشتی لە ڕوانگەی مێژووییەوە، سەرنجێک لەسەر ڕیفۆرم-چاکسازیی- دەدەین. پاشان باسی چاکسازییەک دەکەین لە عێراق و کوردستاندا، کە نەک ھیچ پەیوەندییەکی بە چاکسازییە مێژووییەکەوە نیە، کە پرۆلیتاریا بەخەبات بەدەستی ھێناوە، بەڵکو پڕاوپڕ دژی دەوەستێتەوە لە ژێر ھەمان ناوی ڕێفۆرمخوازیدا. چاکسازیی پێشوو، کە ناوی دەنێم چاکسازیی کلاسیک، بە زۆر و خەباتی بزوتنەوەی کرێکاریی سەپێندرابوو بەسەر بورژوازی و دەسەڵاتەکەیدا لە ئەوروپاو ئەمریکاو زۆربەی زۆری وڵاتانی جیھاندا، بەقازنجی پرۆلیتاریا و فەرمانبەرانی ئاستەکانی خوارەوە بوو بەگشتی و بەشێکی بەرچاوی لە قازانجی سەرمایە کەمدەکردەوە. بەشێکی ڕاستەوخۆ دەچووە گیرفانی پرۆلیتاریاوە لە ڕێگای موچەو بیمەی بێکاری یەوە، وەبەشێکی دیکەی لە خزمەتگوزایە گشتیەکاندا خەرج دەکرا.\nبەڵام چاکسازییەک کە ئێستا لە ئاستی جیھانی و عێراق و کوردستان باس دەکرێت، چاکسازیی چینی بورژوازی خۆیەتی، و بۆ خۆشیەتی. چاکسازییە بۆ زیاتر کەڵەکەی سەرمایە، چاکسازییە، بۆ زیاتر کرانەوەی بازاڕ و ھەڵگرتنی تەواوی باجو گومرگو موڵکانە لەسەر سەرمایە گەورەکان و کۆمپانیا جیھانیەکان. چاکسازییەکە لە پێناو لێوەرگرتنەوەی تەواوی بەرپرسیاریەتیەک کە دەوڵەت و دەسەڵاتەکانی سەرمایە بەرپرس بوون لێی. ئەم چاکسازییەی بورژوازی، پێمان دەڵیت کە تەواوی خزمەتگوزارییە گشتیەکان، دەبێت کەرتی تایبەت بیبات بەڕێوە. وە بەم شێوەیە دەوڵەت و دەسەڵاتی سەرمایە ھیچ بەرپرسیارێتیەکیان نیە، لە دابینکردنی کارەباو ئاوی پاک وئاوەڕۆ و خوێندن و زانکۆ و دامەزراندنی دەرچوان و دابینکردنی تەندروستی و دەرمان و نەخۆشخانەکان و ئەمنیەتی ھاووڵاتیاندا. بەڵکو ئەو خزمەەتگوزاریانە دەبێت کەرتی تایبەت دابینیان بکات و بە پارە بیفڕۆشێتەوە بە ھاووڵاتیان، وەک ھەر کاڵایەکی دیکە. ئەم چاکسازییە، چاکسازیی گەورە سەرمایەی جیھانە بۆ خواردنی سەرمایە بچوکەکان، چاکسازیی بانک و سندوقی دراوی جیھانیە، چاکسازییەکە لە ڕوانگەی بورژوازیەوە، چاکسازیی ئاڕاستەی لیڕالیزمی نوێیە، کە لە باری مێژوویەوە و لەماوەی ٤٠ سالێ ڕابوردوودا دەستپێکردوەو لە ئاستی جیھانی و لە ناوچەکەدا بە کردەوە، فەشەلی ھێناوە. سەرەتا باسی چاکسازییەک دەکەین کە بەزۆر و خەباتی پرۆلیتاری بەدەستھاتووە. دواتر، دەچینە سەر مۆدێلی چاکسازییەک کە ئێستا باس دەکرێت و بورژوازی دەسەڵاتداری عێراق و کوردستان و میدیای بن دەستیان وای نیشان دەدەن کە بەقازانجی خەڵکی کرێکار و زەحمەتکێش و مامۆستایان و فەرمانبەرانی پلە نزمە، بەڵام لە ڕاستیدا دژی بەرژەوەندی ئەوانە.\nپێویستە کەمێک باس لە پەیوەندیەکانی نێوان چاکسازیی کلاسیک و شۆڕش لە دیگای سۆشیالیزمی کرێکارانەوە بکەم. ھەر بۆیە ھەمیشە پرسیارگەلێک خۆیان دێننە پێشەوە وەک ئەوەی کە ئایا چاکسازیی و شۆڕش لە ڕێڕەوی خەباتی چینی پرۆلیتاریا دا دژ بەیەکن؟ ئایا چاکسازیی وەک ڕتوشکردن و پینەوپەڕۆکردنی سیستەمی سەرمایەداری سەیردەکەین و قەبڵاندنی بەوەی کە ھەر ئەمە موممکنە و ھیچی تر ناتوانێت ببێت؟ یان وەک باشکردنی بارودۆخی چینی پرۆلیتاریا و فەراھەمکردنی بارودۆخێکی لەبارتر و گونجاوتر بۆ کۆتاییھێنان بە نیزامی سەرمایەداری و گرتنە دەستی دەسەڵات لە لایەن چینی کرێکار و پڕۆلیتاریای شۆڕشگێڕەوە سەیردەکەین؟ئایا مارکسیستەکان دژی چاکسازیین؟ ئایا چاکسازیی ناکۆکی ھەیە لەگەڵ شۆڕشی کۆمەڵایەتی چینی کرێکاردا؟ ئایا ئەم دوانە تەواکەری یەکترن؟\nڕۆزا لۆکسمبۆرغ لە پێشەکی کتێبەکەی بە ناونیشانی "چاکسازیی کۆمەڵایەتی یان شۆڕش" دا دەڵێت: "بە دڵنیاییەوە وەڵامی ئێمە نەخێرە. خەباتی ڕۆژانە بۆ بەدەستھێنانی چاکسازیی، و لە پێناو باشترکردنی بارودۆخی کرێکاراندا لە چوارچێوەی نیزامی کۆمەڵایەتی مەوجوددا، و لە پێناو بەدەستھێنانی دامودەزگا دیموکراتیەکاندا تەنھا ڕێگای سۆشیال دیموکراتیە بۆ چوونە مەیدانی شەڕی چینایەتی پڕۆلیتاریا بەرەو ئامانجی کۆتایی خۆیکە گرتنە دەستی دەسەڵاتی سیاسی و کۆتاییھێنان بە کارێ بەکرێ یە. بۆیە سۆشیال دیموکراتی پێی وایە کە پەیوەندیەکی لێکدانەبڕاو چاکسازیی و شۆڕش پێکەوە گرێدەدات. بۆیە خەبات بۆ چاکسازیی ئامرازی دەستی سۆشیال دیموکراتیە و شۆڕشی کۆمەڵایەتیش ئامانجی کۆتاییەتی. " ل. ٨*\nلەو بڕگەیەی سەروەی ڕۆزادا ڕۆشنە کە چاکسازیی کلاسیک، سازکردنی زەمینەیە بۆ شۆڕشی پرۆلیتاریا. لەوەش زیاتر لە ڕوانگەی ڕۆزاوە وەک ئامرازێک باسکراوە بۆ شۆڕش. باسەکە ئەوەیە کە پرۆلیتاریا لە خەباتیدا لە پێناو گرتنەدەستی دەسەڵاتی سیاسیو نەھێشتنی خاوەندارێتی تایبەتیدا، پێویستیی بەوە ھەیە کە ژیانو گوزەرانی خۆی باشتربکات، موچەی بەرێتەسەرو سەعاتی کارەکانی کەمبکاتەوەو تەمەنی خانە نشینی دابەزێنێت و بیمەی بێکاری مسۆگەربکات و مافە سیاسی و ڕێکخراوەییەکان دابین بکات. بۆ ئەوەی لەسەر ئەم زەمینە بابەتی و کۆمەڵایەتی یە ھەلومەرجی خەباتکارانەی باشترو باشتر بکات و ئاگایی چینایەتی بەرێتە سەرەوە و زیاتر خۆی ڕێکخراوو ئامادە بکات. ئەو سەردەمە لە دوای شۆڕشی ئۆکتۆبەر و شۆڕشی ئەڵمانیا و ڕاپەڕینە پرۆلیتاریەکان، و بە کاریگەری ئەوانە لە ئاستی جیھانیدا، ھەروەھا بەھۆی ئامادەبوونی ئاگایی چینایەتی و کۆمۆنیستی لە ئاستی جیھانداو بەتایبەت ڕۆژئاوایی و ئەمریکیدا، ھەموو ئەوانە پێکەوە، کاریگەری گەورەی کردە سەر کاری بورژوازی وەک چینێکی دەسەڵاتدار لە ھەموو جیھاندا. کاریگەری ئەم ھێزە پرۆلیتەریە جیھانییە، ھێز ھاوسەنگی نێوان پرۆلیتاریاو بورژوازی لە ئاستێکدا ڕاگرت، کە بورژوازی ناچار بێت چاکسازیی بکات-چاکسازیی کلاسیک- و لە نێو خۆی ئەمچینە بزوتنەوەی ڕیفۆرمیزم سەر ھەڵبدات و گەشە بکات لە پێناو ڕزگارکردنی دەسەڵاتی بورژوازیدا و لە کەمێک قازانجو کەڵەکەی سەرمایەکەی خۆش بێت. لێرەوە ئێمە دەتوانین لە ئابوری کینزی و دەوڵەتی خۆشگوزەرانی ڕۆژئاوا تێبگەین. ئەو سەردەمە سەردەمی ھێرشو پەلاماری پرۆلیتاریا بوو بۆسەر بورژوازی و دەسەڵاتەکەی.\nھەروەھا لینین لەم بارەوە لە نووسراوەی "مارکسیزم یان چاکسازیی" دا دەڵێت: "چاکسازیی ھەڵخەلەتاندنی کرێکارانە لە لایەن بورژوازیە وە کە وێرای ھەندێ باشبوون لە باریاندا ھەمیشە وەک کۆیلەی کاری بەکرێ دەیانھێڵێتەوە، تا ئەو کاتەی سەرمایەداری دەسەڵاتدارە" ل. ١*\nلینین سەرەتا دەیەوێت پێناسەیەکی چاکسازیی وەک بزووتنەوە بکات و لێرەوە دەتوانین ئەوە تێبگەین کە ئایا ئێمە دەتوانین بە ھەندێک چاکسازیی ڕازیبین کە بورژوازی بەم دەست دەیدات بە کرێکاران و بەو دەست لێێان دەستێنێتەوە؟ ئەگەر سەرنج لە ئاڵوگۆڕەکانی جیھانیش بدەین و تەنانەت ھەموو ئەو چاکسازییانەی کە بورژوازی جیھانی ناچارکردووە بۆ ھێشتنەوەی سیستەمی زاڵمانەی خۆی لە بەشێک لە قازانج و سوود و زێدەبایی خۆی بێتە خوارەوە و بیدات بە چینی کرێکار لەژێر فشاری شۆڕشی ئۆکتۆبەر و شۆڕشەکانی تر و بزووتنەوە کۆمەڵایەتیەکانی چینی کرێکاردا بووە. واتە خێر و سەدەقەیەک نەبووە کە بورژوازی چاوچنۆک دڵی نەرمبووبێت و بەزەیی بە کرێکاراندا ھاتبێتەوە وەک ئەوەی لەمڕۆی دنیادا وێنا دەکرێت، بەڵکو ئەو چاکسازییە کەمانەشی کە لەڕووی مێژوویی یەوە بەدەستھاتوون بەرھەمی خەبات و ناڕەزایەتی چینی کرێکار بوون. ھەر بۆیە بورژوازی چەندە ناچار بووە ئەم چاکسازییانە بکات، چەند ئەوەندە کاری بۆ ئەوە کردووە کە بە ھۆی ئەم چاکسازییانەوە ڕیزەکانی چینی کرێکار پەرشوبڵاو و پەرتەوازە بکات و ھەمیشە ھەوڵی داوە لەبەرامبەر یەکتردا ڕایانبگرێت.\nلینین لە ھەمان سەرچاوەدا و لە ھەمان نووسیندا دەڵێت:\n"ئەگەر کاتێک کرێکاران لە بیروباوەڕی مارکس تێگەیشتن و وەریانگرت، واتە ھەر کاتێک لەوە گەیشتن کە کۆیلایەتی کاری بەکرێ حەتمیە تا ئەو کاتەی کە نیزامی سەرمایەداری لەسەر تەختی دەسەڵاتە، ئەوا بە پێچەوانەوە بانگەشە بۆ چاکسازییەکانی بورژوازی ناکەن و ھەرچیەک بێت پێیھەڵناخەڵەتێن. کرێکاران لە پێناو باشترکردندا خەباتدەکەن لەگەڵ بە ئاگابوونیان لەوەی کە ئەم چاکسازییانە نەدەتوانێت بڕاوەبێت و نە بەھەندیش وەربگیرێت تا ئەو کاتەی کە نیزامی سەرمایەداری دەسەڵاتدارە، ئەوان تەنھا ئەم باشتربوونە دەقۆزنەوە لە پێناو درێژەدانی سەرسەختانەتر لەبەرامبەرکۆیلایەتی بەکرێ دا. ڕیفۆرمیستەکان ھەوڵدەدەن کە کرێکاران بەش بەش بکەن و ھەڵیانخەڵەتێنن بە خێر و سەدەقە و لە خەباتی چینایەتیان دووریان بخەنەوە. بەڵام کرێکارانێک کە ئاشنان بە درۆودەلەسەکانی ڕیفۆرمیستەکان، چاکسازیی دەقۆزنەوە بۆ گەشەدان و فراوانکردنەوەی خەباتی چینایەتیان." ھەمان سەرچاوە. ل ١\nکەواتە بزوتنەوەی ئێمە، سۆشیالیزمی کرێکاران، سەرەڕای ئەوەی کە چاکسازیی سەپاندووە بەسەر بورژوازی و دەسەڵاتەکەیدا، لە ھەمانکاتدا بە ئاگابووە لەوەی کە پێویستە تاسەر بڕوات و شۆڕشی کۆمەڵایەتی خۆی بە ڕوخاندنی سیستەمی سەرمایەداری بەسەرکەوتن بگەیەنێت. چاوخشاندنێکی زۆر سادە بە مێژووی سۆشیال دیموکراتی لە ئەوروپا و قەتیسکردنی خەباتی کرێکاران لە نێو چوارچێوەی نەقابە و ئیتیحادیە کرێکاریە ڕیفۆرمیستخوازەکان و خۆ گونجاندیان لەگەڵ سەرمایەداری و پێخشاندنیان لە مافەکانی چینی کرێکار و چوونە سەر مێزی گفتوگۆ بۆ ئەوەی وا لە چینی کرێکار بگەیەنن کە بە دەستھێنانی ئاوات و ئامانجەکانیان بە ڕێگای ئاشتیانەو لە ڕێگای ئەو چاکسازییانەوە مومکنە و پێویست بە شۆڕش ناکات. ھاوکات برەودان بە بزووتنەوە ڕیفۆرمیستخواز و ووردەبورژوازیەکان و قەبڵاندنی ئەوە بە پڕۆلیتاریا کە شۆڕش پێویست نیە، تا ئەو کاتەی ھەندێک لە مافەکانیان لە ڕێگای ئەم چاکسازییەوە دەستەبەردەبێت، ھیچ نیە جگە لە بەلاڕێدابردنی خەباتی ئەم چینە و درێژەدان بە کۆیلایەتی کاری بەکرێ و ھێشتنەوەی پایەکانی نیزامی سەرمایەداری و دەسەڵاتەکەی بەسەر پڕۆلیتاریاوە.\nبۆیە ھەر چاکسازیی و بانگەشەیەک بۆ چاکسازیی لە نیزامی مەوجودی سەرمایەداریدا، ئەگەرڕاستەوخۆ لەلایەن بزوتنەوەی کرێکارییەوە بەڕابەری سۆشیالیزمی کرێکاران نەچێتە پێشەوە، ئەوا لەھەلومەرجی ئەمرۆدا، ھیچ پەیوەندییەکی نیە بەو چاکسازییە کلاسیکیەی لەسەرەوە باسمان کردووە.\nسەرمایەداری بە شێوازێکی سەرسوڕھێنەر جیھانداگرە و چوونە ناویەکی ئەم سەرمایانە لە ئاستی جیھانیدا و ھەڵئاوسان و ئەزمەی قوڵی نیزامی سەرمایەداری و کێبەرکیی ھاوکاتیشیان لەگەڵ یەکتردا ھیچ لەو ڕاستیە کەم ناکاتەوە کە کە ئەوان یەکدەستن بەرامبەر لێسەندنەوەی بچووکترین چاکسازییەکی کلاسیکی کە چینی کرێکار بە مێژووی خەباتی سیاسی و چینایەتی خۆی بەدەستیھێناوە لە ڕاستای گەشتنی بە دەسەلاتی خۆیدا، ھەروەک ئێستا دەیبینین لە ژێر ناوی چاکسازییدا. لەمڕۆدا کە چینی پرۆلیتاریا وەک ھێزێکی سیاسی لە پێناو دەسەڵاتی سیاسی خۆیدا ئامادەنیە و بورژوازی ناچار نیە کە مل بدات بەو چاکسازییە کلاسیکیە، بۆیە ھەوڵی ڕیفۆرمیستەکانیش بۆ گەڕاندنەوەی کەرتی گشتی و دەسەڵاتداریەتی زیاتری دەوڵەت بەسەر پڕۆسەی بەرھەمھێنان دا، کە بۆ خۆی ئیمکانی نیە لەمڕۆی دنیای سەرمایەداریدا، ناتوانێت جگە لە بەلاڕێدابردنی چینی کرێکار و گومڕاکردنی ھەنگاوەکانیان بۆ باشبوونی ژیان خۆیان و لە پێناو شۆڕشەکەیاندا، شتێکی تر بێت. ئەوان دەیانەوێت کە پایەکانی ئەم نیزامە زاڵمانەیە بھێڵنەوە و بە ئەبەدی لە قەڵەم بدەن. ئەمە جیاوازیەکی سەرەکی نێوان ڕیفۆرمی بورژوازی و بزووتنەوەکانیەتی لەگەڵ ھەوڵی پڕۆلیتاریا بۆ باشبوونی ڕۆژانەی ژیانی لە ڕاستای شۆڕشەکەیدا.\nبۆیە ھەر باسێکیش لەسەر ڕەقابەی کۆمەڵایەتی و چاودێری دەوڵەت یان دەزگای تر بەسەر بەرھەمھێنانەوە دەکرێت ھیچ شتێک نیە و نابێت جگە لە ڕەسمیەتدان و ڕێکخستنی ئەو بێمافیانەی بەرامبەر بەکرێکاران دەکرێت و ھیچ ھەڕەشەیەکی بۆ سەر سەرمایەداران و کۆمپانیاکانیان تیا نیە و ناتوانێت بە قازانجی چینی کرێکار بێت ئەگەر ئەو ھەڵوێستە شۆڕشگێڕی و ئۆبژێکتیڤە لە خۆ نەگرێت کە کۆتاییھێنان بە نیزامی سەرمایەیە. ھەر بۆیە بەکارھێنانی ھێز و سەرکوتکردن و بڕاندنەوەی ھەموو جۆرە ناڕەزایەتیەکی چینی کرێکاریش بە شێوازی عەسکەری وەڵامدەدرێتەوە ھەم بۆ وەستانەوە بەرامبەر ڕەقیبەکانیان لە ھێزە بورژوازیەکانی تر کە بیەوێت جێیان پێلێژبکات و ھەم بۆ توندکردنەوەی ئەحکامەکانی سەرمایە بەسەر چینی کرێکاردا و تەئمینکردنی ئەم دەسەڵاتداریەتە لە ڕێگای بەکارھێنانی توندوتیژیەوە ئەگەر پێویست بێت. گرنگ ئەوەیە کە قازانجی سەرمایە نەکەوێتە بەرامبەر ھەڕەشەوە و چینی کرێکار لە خوارترین ئاستدا ڕابگیرێت.\nکەوابوو دەتوانین چاکسازیی و ڕیفۆرمێک کە بە شێوەیەکی ڕێکخراو پڕۆلیتاریای سۆشیالیست ڕابەریدەکات و لە ھەوڵی باشکردنی باری ئابووری و سیاسی خۆیدا دەبێت، وەک ھێرشی پێشوەخت بۆ سەر دەسەڵاتی سەرمایە سەیربکەین و لە چوارچێوەی کۆتاییھێنان بێت بە نیزامی سەرمایەداریدا.ئەگەر لە ناو ئەو ھاوکێشە جیھانیەی ئێستادا لە چاکسازیی پڕۆلیتارینەڕوانین و لە سیاسەتی ئەمڕۆی جیھان و بورژوازی نەگەین و لەم پڕۆسە باوەی گەشەی سەرمایەداری ئەمڕۆدا خوێندنەوەی بۆ نەکەین و سیاسەتی دروست نەگرینە بەر، ئەوا ئەم چاکسازیی و ھەوڵانەش بە ئاکامێک ناگات.\nپێش ئەوەی بچینە سەر باسی چاکسازیی قۆناغی ئەمڕۆ لە عێراق و کوردستاندا، پێویستە وەڵام بەو پرسیارە بدەمەوە کە دەڵێن ئەی خەباتی ڕۆژانەی پڕۆلیتەری کە ئەمڕۆ لەسەر تاسەری جیھاندا بەڕێوەدەچێت، مانای چیە یان بۆ چیە؟! وەڵامەکەی بەکورتی ئەوەیە؛ کە چینی پڕۆلیتاریا تەنانەت لە وڵاتە ھەرە پێشکەوتووەکانی وەکو فەرەنساو ئەڵمانیادا، خەباتەکەی دیفاعیە و بەرگری لەوە دەکات کە ھەیە، نەک خەباتێکی ھێرشبەرانە بۆ سەر بورژوازی کە خواستی بەرزکردنەوەی کرێ یان کەمکردنەوەی سەعاتی کار بسەپێنێت بەسەریدا، بەڵکو خەباتەکەی بۆ ئەوەیە کە کرێکەی کەم نەکرێتەوە یان تەمەنی خانشینیەکەی بەرزنەکرێتەوە، یان دەر نەکرێن لەسەر کار. واتە دیفاع لە خۆیان دەکەن لە بەرانبەر ھێرشەکانی سەرمایەدا. ئەمە با ھەڵئاوسان و بەرزبوونەوەی نرخی کاڵاکان و ھاتنەخوارەوەی توانای کڕیاری لەولاوە بوەستێت. ئەمباسە فراوانە، بەڵام لیرەدا ئەوەندە کافیە.\nچاکسازیی بورژوای لەم قۆناغەدا.\nئەم باسە جیھانیە، بەڵام باسەکە لێرەدا تایبەتە بە کوردستان و عێراق. ئەگەر لەم ڕوانینەوە سەیری ناڕەزایەتیەکانی کوردستان و عێراق بکەین و چینی پڕۆلیتاریا و سۆشیالیستە کرێکارییەکان خەبات بکەنو بخوازن چاکسازییەک لە ژیان و گوزەرانیاندا بکەن،مەسەلەی سەرەکیان ڕێکخراوبوون و ئاگایی چینایەتی و سۆشیالیستیە. بەڵام باسی ئێمە لێرەدا، باسی چاکسازیی بورژوازییە کە ھەموو ھێزە بورژوازییە ئیسلامی و قەومی وتائیفیەکان لە عێرا ق و، لە کوردستان، ھەموو ھێزە بورژوازییە کوردییەکان و ئیسلامیەکان و ئۆپۆزسیۆنی بورژوازی و تەواوی میدیا حزبی و ئەھلیەکانو ڕۆشنبیرە بورژوازییەکان بۆی دەنوسن و پڕوپاگەندەی بۆ دەکەن، کە گوایا چاکسازیی بە قازانجی خەڵک دەکەن!! کە گوایا بە قازنجی کەمدەرامەتەکانە!!.کەواتە با بزانین ئەم چاکسازییەی بورژوازی کوردی وعێراقی و دەسەڵاتەکەیان چیەو چۆن بەتەواوی دژ بە ویست و ئیرادەی چینی پڕۆلیتاریای عێراق و کوردستان وخەڵکی کەمدەستە.\nخاڵێکی گرنگتر ئەوەیە کە لەڕوانگەی سۆشیالیزمی کرێکارانەوە، بە شێوەیەکی گشتی و لە ناوەڕۆکدا، باسی سەرمایەداری دەوڵەتی و بازاڕی ئازاد نیە، بەڵکو لەم ڕوانگەیەوە ھەردووکیان یەک ناوەرۆکن، مەگەر لە بواری تەکتیکی خەباتی ڕۆژانەدا، جیاوازییەکان ھەبێت بۆ چینی کریکار. بەم مانایە چاکسازییەک کە پرۆلیتاریا دەیسەپێنێت بەسەر بورژوازیدا، بۆ ئێمە گرنگە. جا ئەوە بورژوازی خۆیەتی کە چ فۆرمێک دەدات بەخۆی و چۆن دەردەکەویت، لە سەرمایەداری دەوڵەتیدا دەردەکەویت یان لە لیبرالیزمی ئەمرۆدا. ئێمە خەباتی خۆمان ڕوو لە دەسەڵاتی سەرمایە دەکەین وەک سیستمێکی ئابوری سیاسی.\nھەموو ئەو بانگەشانەی کە ھێزە بورژوازیەکان بۆ چاکسازیی دەیکەن، بانگەشەی ڕاست و دروستی بورژوازیە بۆ چاکسازیی بە قازانجی چینەکەیان و بە دژی پڕۆلیتاریا. بورژوازی چاکسازییەک دەکات کە ئاڕاستەی سەرمایە و مەرامەکانی سندوق و بانکی نێودەوڵەتی پێویستی پێییەتی و دەیەوێت بیباتە بەرەوە. چاکسازییەکانی بورژوازی لە پێناو کەڵەکەکردنی زیاتری سەرمایەدایە و بۆ لێسەندنەوەی ھەموو بەرپرسیارێتیەکە لە دەوڵەت و تەسلیمکردنیەتی بە کەرتی تایبەت و بازاڕی ئازاد. بۆیە بورژوازی درۆ ناکات کە دەڵێت چاکسازیی دەکات. ئەوان وەک چینێک دەیانەوێت خۆیان و دەوڵەتەکانیان لەژێر باری ھەموو بەرپرسیاریەتێکدا بێننە دەرەوە بەرامبەر بە چینی کرێکار و بێبەشانی کۆمەڵگا. پیادەکردنی سیاسەتە چاکسازییەکانی ئەوانە بە قازانجی چینەکەی خۆیان کە بووەتە ھۆی بێکاری ملیۆنی و کەمبوونەوەی ھەلی کار و زیادبوونی سەعاتکاری کرێکاران و نەمانی بیمەی بێکاری و کەمکردنەوە و نەھێشتنی خزمەتگوزاریە کۆمەڵایەتی و تەندروستیەکان و تەنانەت وەک لە سەرەوەش ئاماژەم پێدا لێسەندنەوەی ھەموو ئەو ڕیفۆرمانەش کە چینی کرێکار لە ڕاستای خەباتی مێژوویی خۆیدا بەدەستیھێناوە. ئەوان چاکسازیی دەکەن بەوەی کە نەک ئەوانەی ئامادەبەکارن بیانخەنە سەر کار، بەڵکو لەسەر کارەکانیش دەردەکەن. ئەوان باشترین چاکسازیی بە قازانجی چینەکەیان دەکەن کاتێک ھەموو کەرتە خزمەتگوزاریەکانی وەکو ئاو ئاوەڕۆ و تۆڕەکانی کارەبا و ئینتەرنێت و تەنانەت ھەموو خزمەتگوزاریە کۆمەڵایەتی و تەندروستیەکانیش دەفڕۆشن بە کەرتی تایبەت. ئەوان چاکسازیی دەکەن بۆ سیستەمەکەی خۆیان کاتێک لە مووچەی کرێکاران و فەرمانبەران و مامۆستایان کەمدەکەنەوە و وادار بە کاری زیاتریان دەکەن. لێسەندنەوەی ھەموو ئەو مافانە لە چینی کرێکار و پڕۆلیتاریای جیھانی چاکسازییەکە کە نزیک بە چوار دەیەیە بورژوازی لە ئاستی جیھاندا دەستی بۆ بردووە و سیاستی بۆ دادەڕێژێت و بانگەشەی بۆ دەکات و دەیەوێت بە چاکسازیی لە ژیانی خەڵکدا بە کۆمەڵگای بفڕۆشێت.\nئەم سیاستە لە ئەوروپا و ئەمریکا و ڕۆژئاوادا لە لایەن ڕێگان و تارچەر و سەرانی ئەو کاتی ئەو ووڵاتانەوە نەخشەی بۆ داڕێژرا و پیادەکرا کە چەسپاندنی تەواوی بازاڕی ئازاد و لیبڕالیزمی نوێ بوو. ئەوان دەستیانکرد بە ھیرشێکی فروان بۆ سەر چینی کرێکار و دەستیان بە چاکسازیی خۆیانکرد و کەوتنە دەستکردن بە لێسەندنەوەی ئەو ماف و بیمە و خزمەتگوازاریانەی کە چینی کرێکار بە نەبەردی چینایەتی بە دەستی ھێنابوون. ئەوەی ئەحزابی ڕاستی ئەوروپا و نوێنەرانی تارچەریەکان و ڕێگانیەکان نەیانتوانی پیادەیبکەن، ئەحزابی سۆشیال دیمکراتی ئەوروپابە سەرکردایەتی شیراک و ھۆڵاند ھۆڵمەت شمید و شرۆیدەر و تۆنی بلێر و ..... بۆیان تەواوکردن. پاشماوەکانی ئەحزابی سۆشیال دیموکراتی لە ئەوروپادا ئەم سیاسەتانەیان چەسپاند و توانیان بە بەکارھێنانی ناویان و مێژوویان چینی کرێکار ھەم لە خەباتی ڕۆژانەیان دووربخەنەوە و ھەم رۆژ بە ڕۆژ ئەم چاکسازییانەی بانکی نێودەوڵەتی بە قازانجی سەرمایە بچەسپێنن.\nئەگەر بێینە سەر کوردستان و عێراقیش، ئەحزابی بورژوازی و میلیشیا و ھێزەکانیان ڕێکاوڕێک خەریکی ئەم چاکسازییەن و ئەوان ڕاستدەکەن کە دەڵێن چاکسازیی دەکەن. ئەوان لەگەڵ خۆیان و چینەکەیان ڕاستگۆن و ناتوانن کارێکبکەن بەدەربێت لە سیاسەتی نێودەوڵەتی و زلھێزەکانی جیھان لەم پڕۆسەی چاکسازیی و تەقەشوفەی چینی بورژوازیدا. ئەوان دەقاودەق ھەمان سیاسەت پیادە دەکەن لە محەللدا. ئەوان دەیانەوێت ھەموو کەرتی نەوت ڕادەستی کۆمپانیا تایبەتەکان بکەن. ئەوان تەنانەت خەریکی فرۆشتنی چاڵە نەوتەکانیشن بە کۆمپانیا جیھانی و بازرگانیەکان. ئەگەر ئەم سیاسەتە بۆ بورژوازی بچێتە سەر ئەوا دەبێتە مایەی بێکاربوونی زیاتر لە نیوەی ئەو کرێکارانەشی کە ئێستا لەسەر کارن. ئەوان لە بڕینی مووچەی کرێکاران و فەرمانبەران و کەمکردنەوە و لێبڕینی مووچەکانیان ھەمان سیاسەتی بانکی نێودەوڵەتی جێبەجێ دەکەن کە لە لایەن سەرانی بورژوازی جیھانەوە دەستخۆشیان لێدەکرێت و بە پێشرەو و سوارچاک لەم مەیدانەدا لە قەڵەمیان دەدەن. ئەوان پڕاوپڕ خەریکی ئەو چاکسازییانەن کە بورژوازی و چینەکەیان پێویستی پێیەتی. ئاواڵەکردنی کوردستان و عێراق بە ڕووی ئەو ھەموو کۆمپانیا جیھانیانە ئەگەر مانایەکی ھەبێت ھەر ئەمەیە بە ھاوکاری کۆمپانیا گەورەکانی وەک ئاسیا سێڵ و کۆڕەک و سەنکۆد و نۆکان و ھەڵەبجە و قەیوان و نالیا و دابین و ستێرو کارو ھتد. ئەم کارە تەنانەت لە لایەن حکومەتی بەناو ھەرێمی کوردستانەوە چەندین یاسای ئاسانکاری بۆ دەرکراوە وەکو یاسای وەبەرھێنان و یاسای نەوت و گاز و چەندین یاسای تر کە ھەموویان ڕێگا بۆ کەرتی تایبەت خۆشدەکەن کە ئەم چاکسازییەی بورژوازی بەسەرئەنجام بگەیەنێت. ھەموو ئەو کۆمپانیایانەی کەسەر بە دەسەڵاتی ئەم دوو حزبەن لە ھەردوو زۆنی سەوز و زەرددا خۆیان لە نزیکەی ٥٠٠ کۆمپانیا دەدەن و ھەموویان پشکی ئەم دوو حزبەیان تیادایە و ھەمان ئەو سیاسەتانە دەبەنە ڕێوە کە بورژوازی پێویستی پێیەتی. دوور نیە لە دوور یان نزیک ماوەدا ئەم ھێزانەی بورژوازی تەنانەت بەشێک لەم خاک و چاڵە نەوتانەش بە خاکەکەوە نەفڕۆشن و ئەوکات تەنانەت قسەیەکیش لەسەر ئابووری ڕەیعی نامێنێت و بە تەواوەتی شانیان خاڵیدەکەنەوە لە دابینکردنی سەرەتاییتریین پێداویستیەکانی ژیانی خەڵک. بورژوازی عێراقی بە "کورد و عەرەبیەوە" خەریکی ئەم چاکسازییەن بە قازانجی خۆیان و ھەر ئێستا باس لە فڕۆشتنی ھێڵەکانی ئاسن و ھەموو کەرتی تەندروستی و ھەموو ئەو کۆمپنایا دەوڵەتیانەشدان کە ماونەتەوە، بۆ ئەوەی چاکسازییەکەیان بەسەرەنجام بگەیەنن.\nھەر بۆیە چاکسازیی ئەوان و ئێمە، چینی کرێکار و سۆشیالیستەکان، تەواو جیاوز و دژ بەیەکە و لەو کێشمەکێشە چینایەتیەوە سەرچاوەدەگرێت. چینی کرێکار و پڕۆلیتاریای کوردستان و عێراق بۆ ئەوەی بتوانێت چاکسازیی بکات دەبێت بتوانێت وەک چینێکی ڕێکخراو بە قەدوقامەی خۆیەوە و بە بوونی ئاگایی سۆشیالیستی خۆیەوە دەرکەوێت و بێتە مەیدان. بەھەر ڕادەیەک چینی کرێکار بتوانێت ھەنگاو ھەڵھێنێت بەرەوباشترکردنی باری گوزەران و ژیانی خۆی و بتوانێت لە بەرامبەر ئەم سیاسەتانەدا بووەستێتەوە بە ھەمان ڕادە دەتوانێت ھەنگاوێک لە خەباتی خۆی نزیکبێتەوە بە قازانجی چینەکەی خۆی و زۆرینەی کۆمەڵگا. ئەم کارەش بە بێ بوونی تێگەیشتن و ئاگاییەکی چینایەتی و بە بێ پڕوپاگاندەی کۆمۆنیستی بەردەوام و ڕێکخستنی پڕۆلیتاریا لە شێوازە جیاوازەکانی ڕێکخستنی خۆیدا، ناتوانێت بە مەیسەر بگات. چینی کرێکار و سۆشیالیستەکان ناتوانن شوێن ئەو چاکسازییانە بکەون کە بورژوازی بە دەسەڵاتدار و ئۆپۆزیسیۆنیەوە بانگەشەی بۆ دەکەن چونکە دژ بە بەرژەوەندیە چینایەتیەکانیانە. بۆیە پێویستە سیاسەتی سۆشیالیستیانەی خۆمان وەک چەکێکی فکری و سیاسی لە ئاستی کۆمەڵایەتیدا فەراھەم بکەین و چاکسازیی خۆمان وەک بەشێک لەو سیاسەتە سۆشیالیستیە بخەینەڕوو بۆ کۆمەڵگا کە خۆی لە وەستانەوە لە بەرامبەر چاکسازییەکانی ئەواندا بنوێنێت. یەکەم ھەنگاوی ئەم نەبەردە چینایەتیەش ئێستا دەبێت پێداگری بێت لەسەر دانی مووچەی تەواو بە ھەموو کرێکاران و کارمەندان و دابینکردنی بیمەی بێکاری بۆ بێکارەکان. بەدەستھێنانی ئەم خواستە دەتوانێت ھەنگاوێک و ئەڵقەیەک بێت لە ڕێگای دەرکەوتنی بزوتنەوەی پڕۆلیتاریا وەک ھێزیکی چینایەتی سەربەخۆو سەکۆیەک بێت بۆ نزیکبوونەوە لە شۆڕشی کۆمەڵایەتی.لە ھەمانکاتدا توانایی و ووزەی ئەوە بە چینەکەمان دەبەخشێت کە ھەموو سیاسەتە قێزەون و چاوچنۆکەکانی ئەوان تووڕرھەڵدەین و لە گۆڕی نێین.\n* ئەم نووسینەی ڕۆزا لۆکسمبۆرغ لەم سایتە وەرگیراوە و وەرگێڕانەکەی لە عەرەبیەوە بۆ کوردی خۆم ئەنجامم داوە:\n* ئەم نووسینەی لینین لەم سایتەوە وەرگیراوە و وەرگێڕانەکەی لە عەرەبی یەوە بۆ کوردی خۆم ئەنجامم داوە:


1. Mosebog 10 BPH - پەیدابوون 10 KSS\nئەلیشا، تەرشیش، کیتیم10:4 کیتیم واتە کیتییەکان، خەڵکی قوبرس. و ڕۆدانیم. 5لەمانەوە نەتەوەکانی کەنار ئاوەکان بۆ خاکەکانیان بڵاو بوونەوە، هەریەکەیان بەپێی زمانی خۆی و هۆز و نەتەوەی خۆی.\n8نەمرود لە نەوەی کوش لەدایکبوو، کە بووە جەنگاوەرێکی مەزن لەسەر زەوی. 9ئەو لەبەردەم یەزدان بووە ڕاوچییەکی بە توانا. لەبەر ئەمەیە دەگوترێت: «وەک نەمرودی ڕاوچییەکی بە توانا لەبەردەم یەزدان.» 10سەرەتای شانشینەکەی بابل، ئەرەک، ئەکەد و کەلنێ بوو لە خاکی شینعار10:10 شینعار ناوێکی عیبرییە بۆ تەواوی خاکی بابل، کە دەکەوێتە ناوەندی ئێراقی ئێستا.. 11لەو خاکەوە چوو بۆ ئاشور، لەوێ نەینەوا، ڕەحۆبۆت عیر و کەلەحی بنیاد نا، 12هەروەها ڕەسەن کە شارە گەورەکەیە دەکەوێتە نێوان نەینەوا و کەلەح.\n13لوودی، عەنامی، لەهابی و نەفتوحییەکان لە نەوەی میسر بوون، 14هەروەها پاتروسی و کەفتۆری و کەسلوحییەکانیش، لە کەسلوحییەکانیش فەلەستی کەوتنەوە.\n15کەنعان باوکی سەیدا بوو، کە نۆبەرەکەی بوو، لەگەڵ حیتییەکان، 16هەروەها یەبوسی، ئەموری، گرگاشی، 17حیڤی، عەرقی10:17 عەرق: هەمان شاری عەرقە ئەمڕۆش لە لوبنان هەیە.، سینی10:17 سین: لەوانەیە لە نزیکی شاری عەرق لە لوبنان بووبێت. بڕوانە یەکەم پوختەی مێژوو 1:15.، 18ئەرڤادی، چیماری و حەماتییەکانیشی بوو.\nلەدوای ئەوە هۆزەکانی کەنعانییەکان بڵاو بوونەوە. 19سنووری کەنعانییەکان لە سەیدائەوە بوو هەتا دەهاتە گرار هەتا غەزە، هەتا دەهاتە سەدۆم، عەمۆرا، ئەدما و چەبۆئیم، هەتا لەشەع.\n20ئەمانەن نەوەی حام، بەپێی هۆزیان و زمانیان، لە خاکیان و نەتەوەکانیان.\n21سامیش کوڕی بوو، یافەت برای گەورەی بوو، سام باپیرە گەورەی هەموو کوڕانی عێبەر بوو.\n30نشینگەکانیان لە مێشاوە هەتا دەگەیشتە سفاری ناوچە شاخاوییەکانی ڕۆژهەڵات.\n32ئەمانەن هۆزەکانی نەوەی نوح بەپێی نەوەکانیان لەنێو نەتەوەکانیان. لە ئەوانیشەوە نەتەوەکان بەسەر زەویدا بڵاو بوونەوە، لەدوای لافاوەکە.


کارنامه‌ى لیستى سه‌رده‌م ژماره 127\nکارنامه‌ى لیستى سه‌رده‌م\nبۆ خوولى پێنجه‌مى هه‌ڵبژاردنى په‌رله‌مانى کوردستان\nلیستى سه‌رده‌م هاوپه‌یمانیه‌کى سه‌رده‌میانه به کارنامه‌یه‌کى سیاسى نوێوه و به ئامانجى به‌ره‌و پێشچوونى پڕۆسه‌ى سیاسى و خۆش گوزه‌رانى له هه‌رێمى کوردستان به‌شدارى هه‌ڵبژاردنى په‌ڕله‌مانى کوردستان ده‌کات ، پێمان وایه پڕۆسه‌ى سیاسه‌تى نا ته‌ندروستى ده‌سه‌ڵات و ئه‌و لایانانه‌ى که پێشتر خۆیان له به‌ره‌ى ئۆپۆزسیۆندا ده‌بینیه‌وه گه‌یشتۆته بن به‌ست ، له‌دواى هه‌ڵبژاردنه‌کانى 21-9-2013 که له ئه‌نجامدا حکومه‌تێکى پێنج لایه‌نیان لێ پێکهێنا و ئۆپۆزسیۆن و ده‌سه‌ڵاتى کابینه‌یه‌کدا کۆکردۆده‌وه، خراپترین ئه‌زموونى حوکمڕانى له هه‌رێمى کوردستاندا پیاده‌کرد و نه‌ک کێشه و قه‌یرانه سیاسى و ئابورییه‌کانى پێ چاره‌سه‌ر نه‌کرا ، به‌ڵکو هێنده‌ى ترى ئاڵۆزکرد ، ئه‌و بارودۆخه ناهه‌مواره‌ى له‌ماوه‌ى له ماوه‌ى چوار ساڵى ڕابردوودا به‌سه‌ر خه‌ڵکى هه‌رێمى کوردستان هێنرا ، ئه‌نجامى شکستى ئه‌م حکومڕانیه بوو که له‌لایه‌نه‌کان هێنده‌ى خه‌ریکى به‌ش به‌شێنه و ده‌ستکه‌وتى حزبى و ململانێ و ناکۆکى و ناوخۆیى و مل شکاندنى یه‌کترى بوون ئاگایان له خه‌مى خه‌ڵک و ژیان و گوزه‌رانى هاوڵاتیان نه‌مابوو.\nبۆیه لیستى سه‌رده‌م وه‌ک ڕه‌وت و ئاڕاسته‌یه‌کى نوێ له ژێر دروشمى "دادپه‌روه‌رى و خۆشگوزه‌رانى " کارنامه‌ى سیاسى خۆى بۆ هه‌ڵبژاردنه‌کانى په‌ڕله‌مانى کوردستان ده‌خاته ڕوو .\n1ـ کارکردن بۆ دانانى ده‌ستورێک بۆ هه‌رێمى کوردستان که تیایدا سیسته‌مى سیاسى و کارگێڕى و ئه‌رک و ماف و ده‌سه‌ڵاته‌کان دیارى بکرێت .\n2ـ پێکهێنانى حکومه‌تێکى نیشتیمانى کارا و به‌هێز که له توانایدابێت زۆرترین خزمه‌ت و ئاوه‌دانى پێشکه‌ش بکات و سنورێک بۆ دیارده‌ى گه‌نده‌ڵى و پاوانکارى ئابوورى دابنێت و حکومه‌تى هاوڵاتى فه‌راهه‌م بکات .\n3ـ کۆتایهێنان به سیاسه‌تى ڕه‌تکردنه‌وه‌ى یه‌کترو سه‌قامگیرکردنى ئاشته‌واى کۆمه‌ڵایه‌تى\n4ـ ئاسایکردنه‌وه‌ى دۆخى شێوێندراوى دواى داگیرکردنى که‌رکوک و ناوچه کوردستانیه‌کانى ترى ده‌ره‌وه‌ى ئیداره‌ى هه‌رێم و ڕێکخستنه‌وه‌ى کارگێڕى و سیاسى به جۆرێک هاوسه‌نگى بپارێزێت .\n5ـ پاراستنى سه‌ربه‌خۆیى دادگاکان و ڕۆڵى داواکارى گشتى و پابه‌ندبوون به سه‌روه‌رى یاسا .\n6ـ بنیادنانه‌وه‌ى ژێرخانى ئابوورى و به‌هه‌مه‌جۆرکردنى سه‌رچاوه‌کانى داهات.\n7ـ په‌ره‌بێدان و ڕێکخستنى سیسته‌مى بانکى و دڵنیایى له دانه‌وه و هه‌ڵوه‌شانه‌وه‌ى پاشه‌که‌وتى موچه و پێدانى موچه له کاتى خۆیدا .\n8ـ هه‌وڵدان بۆ بنیادنانى پیشه‌سازى و پیترۆ کمیاوى که ببێته به‌ردى بناغه‌ى ئابووریه‌کى به‌هێزى پشت به‌خۆ به‌ستوو .\n9ـ دابینکردنى شوێنى نیشته‌جێبوون بۆ فه‌رمانبه‌ران و کرێ نشینان له پڕۆژه نیشته‌جێکردن .\n10ـ داڕشتنى پلانێکى ستراتیجى بۆ پێشخستنى که‌رتى گواستنه‌وه و گه‌یاندن له ڕووى "زه‌مینى وئاسمانى " یه‌وه\n11ـ ڕه‌خساندنى هه‌لى کار و دامه‌زراندن بۆ ده‌رچوانى زانکۆ و په‌یمانگاکان و ئاماده‌ییه پیشه‌ییه‌کان .\n12ـ بودجه‌ى گشتى کوردستان به‌شێوازێکى دادپه‌روه‌رانه بێت که تیایدا هه‌موو چین و توێژه‌کانى کۆمه‌ڵگه ده‌سته‌به‌ر بکات .\n13 ـ چاکردنى سیسته‌مى ته‌ندروستى و ڕێکخستنى کارى نه‌خۆشخانه‌و نۆرینگه ئه‌هلیه‌کان و هه‌وڵدان بۆ فه‌راهه‌مکردنى ده‌سته‌به‌رى ته‌ندروستى بۆ هاوڵاتییان و و سزادانى بازرگانانى بوارى ته‌ندروستى که ڕه‌چاوى کواڵێتى ده‌رمان که‌رسته پزیشکیه‌کان ناکه‌ن .\n14 ـ زیادکردنى ڕێژه‌ى سه‌وزایى و پاراستنى ژینگه و بایه‌خدان به وه‌رزش وه‌رزشوانان له‌پێناو ژیانێکى ته‌ندروستدا.\n15 ـ چاککردنى دۆخى خوێندگاکان و سیسته‌مى په‌روه‌رده به شێوه‌یه‌ک که له‌گه‌ڵ واقعى کۆمه‌ڵایه‌تى وئابوورى کوردستاندا بگونجێت .\n16 ـ پشتگیرى مامۆستایان و خوێنکاران و گرنگى دانى زیاتر به ژیان و توانایان و دابینکردنى ده‌رماڵه‌و مووچه‌کانیان .\n17 ـ گرنگیدان به به‌نداوه‌کان و دروستکردنى به‌نداوى زیاتر له پێناو گه‌شه‌سه‌ندنى کوشتوکاڵ.\n18ـ گرینگیدان به به‌روبومى ناوخۆیى و ساغکردنه‌وه‌ى به‌رهه‌مى چووتیاران .\n19ـ پاراستنى مافه‌کانى مرۆڤ و به‌هێزکردنى دامه‌زراوه‌کانى کۆمه‌ڵگاى مه‌ده‌نى .\n20ـ زامنکردنى کار و پاراستنى سه‌لامه‌تى کرێکاران و دابینکردنى ده‌سته‌به‌رى کۆمه‌ڵایه‌تى له کاتى نه‌خۆشى و به‌رکه‌وتن و به‌ساڵاچوون و مردندا به پێى یاسا.\n21ـ ڕه‌تکردنه‌وه‌ى هه‌موو شێوازه‌کانى توندوتیژى خێزانى\n22ـ باشترکردنى ژیان و گوزه‌رانى زیندانیان و خێزانه‌کانیان.


له‌سه‌ر سنگی بێ به‌زیی ئه‌م وڵاته.. - شـه‌فـه‌ق نيـوز\nله‌سه‌ر سنگی بێ به‌زیی ئه‌م وڵاته..\nعه‌لی حسێن فه‌یلی/ له ئێستادا وڵاته‌كه‌مان ناوه‌ندێكی گرنگی پێكدادانی به‌رژه‌وه‌ندی و سیاسه‌ته دژبه‌یه‌كه‌كانی هێزه‌كانی بیانی و ناوخۆییه و خاكه‌كه‌ی به بارووتی گه‌رمی جه‌نگ و نه‌فره‌تی تائفی ئالوده كراوه و هه‌واڵه تراژیدیا ئاساكانی سه‌ردێڕی هه‌میشه‌یی بڵاوكراوه‌كانی دونیان . له‌وه‌ها شوێنێكدا كه رۆژانه‌و به‌رده‌وام خه‌ڵكی بێتاوان بكوژرێ، نه دیموكراسی و یه‌كسانی و نه حكومه‌تی پاوه‌جێ له‌دایك ده‌بن ! نه میلله‌ت بوونی ده‌بێ و نه حكومه‌ت به واتا راسته‌قینه‌كه‌ی ده‌ورو نه‌خش ده‌گێڕێ!\nئاساییه له هه‌موو سه‌رده‌مێكدا ئیداره‌دانی كاروباری وڵات پێویستی به زانستی خۆی هه‌یه و ناكرێ چاوه‌نواڕی پێشفه‌چوونی زانست بی تا له داهاتوودا بگوترێ كام بڕیار له شوێنی خۆیدا بووه. لێ له ئێستادا سیاسه‌توانی ئه‌م وڵاته شانبه‌شانی ده‌وڵه‌تمه‌داره‌كان ته‌نانه‌ت ناتوانن دان به خۆیاندا بگرنو په‌یتا په‌یتا بڕیاری سه‌ره‌رۆیانه نه‌ده‌ن! ئه‌وه‌نده‌ی هه‌ڵه‌كاری هه‌یه ده‌رفه‌ت بۆ بڕیاری دروست ناره‌خسێ بێ ئه‌وه‌ی هیچ لایه‌نێك ئه‌نجامی شوێنهاته‌كان بگرێته مڵ .\nله بیر نه‌كه‌ین وه‌ك هه‌موو وڵاتانی دونیا ،  پێویستی عیراق به سیاستمه‌دارو ده‌وڵه‌تمه‌دار نكۆڵی هه‌ڵناگرێ، كاره‌سات ئه‌وه‌یه كه لێكۆله‌رو بیرمه‌ندی ئه‌م وڵاته له پرۆسه‌ی شوێن بزربووندا به‌شدارن . له كاتێكدا به پێی نیازی بارودۆخه‌كه هه‌ریه‌ك له‌وان ده‌یاتوانی  ده‌ورو نه‌خشی زیاتر بگێڕێ.\nوه‌ك چۆن پێكهێنانی حكومه‌ت له خودی به‌رده‌وامی ژیانی ئاسته‌متربووه  و له كاتێكدا جه‌نگاوه‌رو شه‌ڕانگێزه‌كان له‌پێشترن ، ده‌ستنیشانی ئه‌وه‌ی كه كێ و كام چین و لایه‌ن پێویستی هه‌نووكه‌یین گه‌لێك دژواره . له‌گه‌ڵ ئه‌وه‌شدا ئه‌م وڵاته بۆ گه‌یشتن به كه‌ناری ئارامی پێویستی به هه‌موو تاكه‌كانیش هه‌یه ، هه‌رده‌م خافڵ بووه له كۆكردنه‌وه‌ی نوخبه و به‌وه‌ش زیانی پێ گه‌یشتووه.\nروونه كه ئه‌ركی سیاسه‌توان و ده‌وڵه‌تمه‌داری ئه‌م وڵاته‌یه كه ده‌بێ قسه بكات و بڕیار بدات و  كار بكات  لێ بۆ له‌مه‌ودوا ئه‌وه‌ی عیراق پێویستیه‌تی ته‌نیا ئه‌وان نین ! هه‌ر حكومه‌تێك دامه‌زرێ ، كه‌سانێك پێویستن  كه مه‌ودای دوورتر ببینن و به‌رچاوروونی بده‌نه  سیاسه‌توان و ده‌وڵه‌تمه‌دارانی هه‌موو كابینه‌یه‌كی حكومی .\nئه‌وه‌ی پێی ده‌گوترێ كارناس ته‌نیا ناوو نازناو نییه، له ژیانی خۆیدا گه‌لێك سیاسه‌توان ده‌بینێ لێ بڕیار نه‌دات و به پێشبینی بۆ ئه‌نجامه‌كان به‌سه‌نده ده‌كات و زانیاری ده‌خاته‌به‌رده‌ستی خاوه‌ن بڕیار.\nله كۆتاییدا عیراقی سه‌رده‌م  پێویستی به‌و بیرمه‌ندانه هه‌یه  كه ئاسۆی نواڕینیان له لێكۆله‌رانی سه‌رده‌میش فره‌تره ، چونكو له‌و شوێنه‌ی كه نرخی مرۆف هێنده‌ی به‌رمیلێك نه‌وت به‌های نه‌بێ  و له سای غه‌دری شۆفێنیه‌تی نه‌ته‌وه كوژ بووبێته  به‌هشتی تاوانباران ، دڵسۆزو خێرومه‌ندی داناو زانا ، ناچار نین ببنه شه‌ریك و هاوبه‌شی ده‌وڵه‌تمه‌داری نابه‌رپرس، تا خێرا بڕیار و پێشنیاری كاره‌ساتبار بده‌ن . ئاساییه  ئه‌گه‌ر هه‌زارساڵی دیكه‌ش وابروات، له‌سه‌ر سنگی بێ به‌زیی ئه‌م وڵاته ، به‌خته‌وه‌ری شین نابێ


هۆکاری سەرهەڵدانی پەیتاپەیتای بارگرژیی نێوان حکومەتی عێراق و حەشدی شەعبی - SAHAR KURDISH (Sorani)\nMay 29, 2021 17:53 Asia/Tehran\nلە رۆژانی رابردوودا پێوەندی نێوان حکومەتی مستەفا کازمی و هێزەکانی حەشدی شەعبی بۆ جارێکی دیکە کێشەی تێکەوت .\nئەم بارگرژیە بە گیرانی قاسم موسلیح لە فەرماندەرانی هەڵکەوتەی حەشد لە لایەن هێزەکانی ژێر فەرمانی سەرۆک وەزیرانی عێراق بەدیهات .\nئەم کێشەیە لە هەنگاوی یەکەم دا دەبێ لە جۆری بیرکردنەوەی مستەفا کازمی و تیمەکەی ئەو بۆ حەشدی شەعبی بینین چونکە هەنگاوی هێزەکانی ژێر فەرمانی کازمی بە فەرمانی راستەوخۆی ئەو ئەنجام دەبن . ئاکاری کازمی نیشان ئەدات سەرباری ئەوەی کە حەشدی شەعبی بەشێکە لە بازنەی داڕشتی ئاسایشیی عێراق ، بەڵام ئەو بەنیازە لە جێگە و پلەی حەشدی شەعبی کەم بکاتەوە.\nبابەتی دیکە ئەوەیە بۆچوونی کازمی و لاگرانی ئەو ئەوەیە کە لاوازبوون و شکاندنی حەشدی شەعبی دەتوانێ ببێت بە هۆی بەهێزبونی جێگە و هەڵکەوتی ئەو لە داڕشتی دەسەڵاتی عێراق . بڕیارە هەڵبژاردنی پەرلەمانیی عێراق 10ی ئوکتوبر بەڕێوەبچێت . کازمی باش دەزانێ کە گروپەکانی خۆڕاگریی عێراق لە مانەوەی خۆی لە پۆستی سەرۆک وەزیران داکۆکی ناکەن .\nهۆکاری گرنگی دیکە لە سەرهەڵدانی کێشە و ناکۆکی نێوان حکومەتی بەغدا و حەشدی شەعبی ، سیاسەتەکانی ئەمریکایە . ئەمریکا تاکە وڵاتە کە لە پیلانی دژی حەشدی شەعبی سود دەبینێ چونکە واشنگتۆن سوورە لەسەر ئەوەی کە هێزەکانی خۆی لە عێراق بپارێزێ و تاکە لەمپەریش حشدی شەعبیە .\n«جبار المعموری» سەرۆکی یەکیەتی زانایانی موسوڵمان لە دیالەی عێراق بە ئاماژە بە گیرانی قاسم موسلیح ، ئەم کارەی بە بڕیارێکی سیاسی زانی و گوتی قاسم موسلیح لە فەرماندەرانی بەنێوبانگ و گرنگی حەشدی شەعبیە و رۆڵێکی گرنگی هەبووە لە رزگارکردنی شارەکان لە داعش .


نووسینی: عه‌زیز شێخانی\n"باروودۆخی سیاسیی كورده‌كانی رۆژهه‌ڵاتی كوردستان، له ژێر ده‌سه‌ڵاتیی كۆماری ئیسلامی ئێراندا"\nپێشكه‌ش كردنی نامه‌یه‌كی مایسته‌ر (فوق لیسانس)، له زانستگای ڵاپڵه‌ندی فینله‌ند (به‌شی زانسته ئینسانییه‌كان، بواری پێوه‌ندی نێو ده‌وڵه‌تی). ئه‌م بابه‌ته، به زمانی فینله‌ندی نووسراوه و هه‌ڵگریی كۆمه‌ڵێك زانیاری به كه‌ڵك و سوودمه‌نده بۆ لێكۆڵه‌ره‌وان و خه‌لكانی ئاسایی وڵاتی فینله‌ند. ئه‌م نامه‌یه، به‌م كورته په‌خشانه ده‌ست پێده‌كات:\n"من كێم و سه‌ر به چ لایه‌كم؟ ئه‌مه پرسیارێكه، كه ره‌نگه كه‌سێك ئاراسته‌ی خۆی بكات، كه له شوێنی ژیانیی، هه‌ست به غه‌ریبی ده‌كات. ره‌نگه خاوه‌نی هه‌ست و نیستی سه‌یر بێت و واتێبگات، كه خۆی كه‌سێكی دیكه‌یه. له وه‌ڵامی پرسیاری ورووژاو دا ده‌ڵێم: ئه‌من، كه‌سێكی دیكه نیم، هه‌ر خۆم بوومه و ئێستاش هه‌ر خۆمم. ناكرێ به زبری زۆر، تێكه‌ڵی لایه‌نێكی دیكه بكرێم، چوونكه له به‌ر رووناكیی كلتوور و فه‌رهه‌نگی ئێمه دا، سه‌هۆڵ له هیچ رۆنێكدا سوور ناكرێته‌وه. ئه‌گه‌ر هات و لایه‌نێك بیهه‌وێت، ناسنامه‌ی من و ئێمه دیل بكا، ئه‌وا ره‌گ و ریشه‌ی بوونمان، له گه‌ڵ به‌رزای‌یه سه‌ركێشه‌كانی نیشتمانی كوردستاندا لێك گرێدراون. هاواری ئێمه ئه‌مه‌یه: ئێمه كوردین، ئێرانیی نین، عه‌ڕه‌بی عێراقیی و سووریش نین و به هیچ شێوه یكیش نابینه تورك".\n مه‌به‌ستی لێكۆڵینه‌وه‌كه تاو توێكردن و وه‌ڵامدانه‌وه‌ی ئه‌م دوو پرسیاره‌ی خواره‌وه‌یه:\n١. كۆماری ئیسلامی ئێران، هه‌ڵس و كه‌وتی له گه‌ڵ گه‌لی كورد چۆن بووه؟\n٢. كورده‌كانی رۆژهه‌ڵاتی كوردستان مافه‌كانیان به چ شكڵ و شێوه‌یه‌ك داوا كردووه؟\nنووسه‌ری ئه‌م بابه‌ته، له ژێر تیشكیی لێكدانه‌وه‌یكی بابه‌تیانه دا ژێر خانی بابه‌ته‌كه‌ی، له سه‌ر یه‌كپارچه‌یی نیشتمانی گه‌لی كورد داناوه. به سرنجدان به راستییه‌كانی كۆمه‌لگای فینله‌ندی، كه گه‌لی كورد و مێژووی هاوچه‌رخی ئه‌م گه‌له وه‌ك پێویست نازانن، زانیاریی میژوویی زۆری تێدا گۆنجێندراوه. دوو كۆ‌ڵه‌كه‌ی سه ره‌كی بابه‌ته‌كه بریتین، له رابردوو و سه‌ر برده‌ی دوو ناوچه، كه له ناوه‌كانی رۆژهه‌ڵاتی كوردستان و ئێراندا خۆ ده‌رده‌خه‌ن. بۆ نیشاندانی پێكهاته‌ی سیاسیی و جۆغڕافیایی كوردستان، له به‌شێكی تایبه‌تدا مێژوویی ده‌وڵه‌ته‌كانی زاڵ به سه‌ر كوردستاندا خراوه‌ته روو.\nنامه‌كه، له سه‌ر بناخه‌ی تێۆری ناسنامه‌ی سیاسیی داڕێژراوه و هه‌وڵدراوه وێرای باسكردن، له بواری زانستیی ئه‌م تێۆرییه باسێكی تێر و ته‌سه‌ل سه‌باره‌ت به ناسنامه‌ی سیاسیی كورد بكرێت. له داڕشته‌ی به‌شی تێۆری ئه‌م بابه‌تدا، هه‌وڵدراوه به گشتیی، ئاوڕ له ناسنامه‌ی گه‌لی كورد بدرێته‌وه. هه‌ر چه‌نده، بابه‌ته‌كه سرنج ده‌داته سه‌ر رۆژهه‌ڵاتی كوردستان، له ژێر ده‌سه‌ڵاتیی كۆماری ئیسلامی ئێراندا. ته‌وه‌ری ئه‌سڵی و كاكڵی ناسنامه‌ی سیاسی، له سه‌ر پێوه‌ندی ئێمه و ئه‌وان ده‌دوێت. له درێژه‌ی بابه‌ته‌كه دا، هۆكاره‌كانی مێژوویی نه‌بوونی ناسنامه‌یه‌كی به هێز دێنه به‌ر باس وپێوه‌ندی نێوان كورد و كورد تیشكی ده‌خرێته سه‌ر.\nمێتۆدی مێژوویی،وه‌ك مێتۆدی كار كه‌ڵكی لێوه‌رگیراوه. بابه‌تی زانستیی ولێكۆڵینه‌وه ، به بێ مێتۆدێكی تایبه‌تیی، ناتوانێ لێكۆڵینه‌وه بێت. مێتۆد، ده‌توانێ هێندێك جار رۆلی بڕبڕه‌ی پشتی لێكۆڵینه‌وه‌ی هه‌بێت و له وه‌ڵامدانه‌وه‌ی پرسیاره‌كاندا ده‌ورێكی باش بگێڕێت. مێتۆدی كه‌ڵك لێوه‌رگیراو، پشت به كات و قۆناغێكی دیاری كراو ده‌به‌ستێ، كه له‌م لێكۆ‌ڵینه‌وه‌یه دا به دامه‌زرانی كۆماری ئیسلامی ئێران ده‌ست پێده‌كات.\nله پێوه‌ندی له گه‌ڵ رۆژهه‌ڵاتی كوردستان و رژیمی كۆماری ئیسلامیدا، پێوه‌ندی كورد و ده‌وڵه‌ت ها‌تۆته به‌رباس. بارودۆخی پاش هاتنه سه‌ركاری رژیمی مه‌لاكان و هه‌ڵوێستی سیاسیی دامه‌زرێنه‌ر‌ی رژیم دخرێته به‌رباس. له به‌شێكی تایبه‌تدا، ئاوڕێكی گشتی له سیستمی ده‌سه‌ڵاتی سیاسیی زاڵ به سه‌ر رۆژهه‌ڵاتی كوردستاندا دراوه‌ته‌وه و رێبازی زلخوازانه‌ی نه‌ته‌وه‌ی فارس و ئایینی شیعه و هه‌ڵوستی مێژوویی ئه‌وان به‌رامبه‌ر به كورد روونكراوه‌ته‌وه. بابه‌ته‌كانی وه‌ك، هه‌ڵبژاردنی سیستمی رژیم، پارلمان، وتووێژی نوێنه‌رایه‌تی كورد، فه‌رمانی جیهادی خومه‌ینی به دژی گه‌لی كورد، ده‌وڵه‌تی كاتیی و شكستیی وتووێژه‌كان، تیرۆر كرانی د. قاسملوو ساڵی ١٩٨٩ له سه‌ر مێزی وتووێژ، مردنی خۆمه‌ینی و سیاسه‌تیی نهگۆڕی رژیم پاش مردنی خومه‌ینی و هاتنه كایه‌وه‌ی بزوتنه‌وه‌ی به ناو "چاكه خوازی ئیران" و بزوتنه‌وه‌ی به ناو فه‌رهه‌نگی، له رۆژهه‌ڵاتی كوردستان و هیتد، له‌و نامه‌یه دا خراونه‌ته روو.\nله به‌شی كۆتایی ئه‌م نامه‌یه دا، ئاكامه‌كانی لێكۆڵینه‌وه خراونه‌ته به‌ر باس. به چاوخشاندنێكی گشتی و بنچینه‌ی به قه‌واره و دارشته‌ی مایسته‌ر نامه‌كه دا، هه‌وڵدراوه به شێوازێكی گونجاو پرسیار و وه‌ڵامی ئه‌م لێكۆڵینه‌وه‌یه به‌رامبه‌ری یه‌ك بخرێنه‌وه. له به‌شی ئاكامدا، نووسه‌ری بابه‌تی "بارودۆخی كورده‌كانی رۆژهه‌ڵاتی كوردستان، له ژێر ده‌سه‌ڵاتی كۆماری ئیسلامی ئێراندا" به روونی ئاماژه ده‌كات، كه كورد خاوه‌نی كێشه‌یه‌كی سیاسی‌یه. مێژووی دوور و نزیكی ناوچه‌ی رۆژهه‌ڵاتی نێوه‌ڕاست به گشتی و كوردستان به تایبه‌تی، پێشانده‌ری ئه‌م راستییه‌ن، كه كێشه‌ی كورد، كێشه‌یه‌كی نێوخۆیی ولاتانیی ئێران، توركیا، سووریا و عێراق نییه. قۆناغی ئه‌مڕۆی مرۆڤایه‌تی و داهاتووی هاوبه‌شیی هه‌موومان، پاڵپێوه‌نه‌ری لایه‌نی سێهه‌من، بۆ هاتنه مه‌یدان و یارمه‌تیدانی راسته‌قینه‌ی گه‌له ژێر ده‌سته‌كان. رێكخراوی نه‌ته‌وه یه‌كگرتووه‌كان و یه‌كێتی ئورووپا ده‌توانن رۆڵی كاریگه‌ر بگێڕن. كورد و بزووتنه‌وه سیاسییه‌كه‌ی ده‌بێت، سه‌رده‌می ئه‌مڕۆی خه‌بات ده‌رك بكات و له قاوغی رابردوو بێته ده‌ر. كورده‌كان، پێویسته شێوازی خه‌باتكردن بگۆڕن وهێڵی تێكه‌ڵبوون، له گ ڵ سیاسه‌تی نێو نه‌ته‌وه‌یی بگرنه به‌ر. رێكخراوی سیاسیی كورد و تاكی كورد، ده‌بێت داهێنانێكی تازه بۆ كاری نوێنه‌رایه‌تی كردنی گه‌لی كورد بدۆزنه‌وه. گه‌لی كورد و ویست و داخوازه‌كانی نابێت به ته‌رازووی هێندێك تاكه كه‌س و رێكخراوی سیاسییه‌وه ببه‌سترێنه‌وه و گه‌لی كورد پێویسته ده‌نگی بوون و مه‌زڵوومه‌ییه‌تی خۆی ئاراسته‌ی هه‌موو لایه‌ك بكات. گه‌لی كورد و تاكی كورد، پێویسته سنووری شووناسی نه‌ته‌وه‌ییان بناسن و به سوود وه‌ر گرتنی سه‌رده‌میانه، له تێكنۆلۆژی و ئامێره‌كانی راگه‌یاندن بناخه‌كانی دامه‌زراندی نیشتمانی خۆیان دابمه‌زرێنن و به مافه ره‌واكانیان بگه‌ن.


راستی ئەویە كە خۆبەڕێوەبەری دیمۆكراتیك، گرینگییەكی زۆر و ژیانیی بۆ كورد هەیە. خۆبەڕێوەبەری دیمۆكراتیك، پێگەی سیاسیی "نەتەوەی كوردی ئازاد"ە كە دەستبەرداری نابێت. كورد بە بێ خۆبەڕێوەبەری دیمۆكراتیك، وەك نەتەوەیەكی بێ"شوناسی سیاسی" دەمینێت، تەنانەت دەبێتە ئاستەنگ و لەمپەر لەبەر نەتەوەبوونەكەشی. خۆبەڕێوەبەری دیمۆكراتیك، تاكە گارانتیی راستەقینەی ژیانی ئازادی كۆمەڵگای كوردستانە. خۆبەڕێوەبەری دیمۆكراتیك، بەرجستەبوونی نەتەوەیەكی دیمۆكراتیكە كە زیندووە و بە شێوازێكی بەهێز سیاسەت دەكات. خۆبەڕێوەبەری دیمۆكراتیك، جەستەیێكە بۆ ژیانی سەردەمیانەی كوردان و زهنییەتی نوێی ئەوانە. زهنییەتێك كە ناوەڕووكەكەی، ئازاد بیركردن و دابەشكردنی ئەم ئازادییە لە گەڵ هەمووانە(بە دوور لە هەر چەشەنە نەتەوەپەرەستی و هەڵاواردنێك). راستی ئەوەیە كە، شۆڕشی دیمۆكراتیانەی رۆژئاوای كوردستان ئاراستەیەكی مێژوویی بەخەشییە گۆڕانكارییەكانی رۆژهەڵاتی ناوەڕاست. ئێستاش سەركەوتنی خۆبەریَِوەبەری دیمۆكراتیك لە باكووری كوردستان، شەپۆڵگەلێكی بەھێزتر دەخاتە سەر پانتایی رۆژهەڵاتی ناوەڕاست. شەپۆڵگەلێكی وەها كە كەشتیی گەلانی هەرێمەكە لە ناو قەیرانەكان تێپەڕ دەكا و دەگەینێتە كەنارئاوی هێمنی دیمۆكراسییەت. هێرشەكانی پۆلیس و ئەرتەشی توركیا چەندەش دژوارتر بێت، گەریلا لە بەهار هەموو خەونەكانی رژێمی توركیا تێكوپێك دەدا.\nرژێمی دیكتاتۆری دەسەڵاتدار لە توركیا، دوژمنی سەرەكی رەوتی دیمۆكراسیخوازیی كوردان و هەموو گەلانی رۆژهەڵاتی ناوەڕاستە. بەڵام لە بیرمان نەچێت كە جەمسەربەندییەكانی جیهانی، خەریكن لە رۆژهەڵاتی ناوەڕاست مسۆگەر دەبن. گەر ئەم جەمسەربەندیە هێندێكیتر سەقامگیر ببێ، ئەوكاتە توركیای فاشیست گورزێكی كوشندە دەخوات. لەبەر ئەوەی كە بێجگە لە بەرەی دیمۆكراتیكی گەلان ـ كە كورد پێشەنگایەتیی بۆ دەكا ـ بەرەوڕووی جەمسەری "رووسیاـ ئێران ـ چین"یش دەبێتەوە. ململانێی توركیا و رووسیا لە ئێستادا دەستێ پێكردووە(بە تایبەت دووای سەرنخوونكردنی فڕۆكەكەی رووسیا لە لایەن توركیاوە). ھیچ گەرەنتییەك بۆ دواڕۆژی توركیا لە ئارادا نییە. ئیتر بە باشی سەلمێنراوە كە دەوڵەت ـ نەتەوە هەناسەی لێبڕاوە و ناتوانێ خۆی لە گۆڕانكارییە بنەڕەتیەكان بشارێتەوە. كێشەی دەوڵەت ـ نەتەوە كێشەیەكی پێكھاتەییە و تەنیا چارەسەریشی، تێپەڕكردنیەتی. ھەڵاتن لە دیمۆكراسی، بە واتای باز دان بەرەو قەیرانی قووڵترە. بەڵام چاوی دیكتاتۆرە ورد و درشتەكانی رۆژھەڵاتی ناوەڕاست كوێرە و ئەم راستیە روونە نابینن. نموونە بەرجستەكەشی، ئەردۆغانە.\nپێوێستە ئاماژە بەم خاڵە گرینگەش بكەین: توركیایەك كە ئیسلامی میانەڕەوی ئەردۆغانی تێدا زاڵ بێت، تەنانەت بۆ زل هێزانی جیهانیش جێگەی متمانە نابێ. چوون كە ھەموویان بینییان كە ئەم مۆدێلە لیبەراڵەش چەندە هێژمۆنخوازە و بۆ گەیشتن بە خەیاڵە گڵاوەكانی، چۆن دەبێتە ئەسپۆنسەری فیلمە تۆقینەرەكەی داعش! سەددام چەندە ھێمان(عۆنسور)ـ ێكی یاخی و ترسناك بوو، ئەردۆغانیش ئەوەندە مەترسیدارە و پێویستە فەرمانی "ئیدی ڕاوەستە"ی پێبدرێ. توركیا دەیەوێت بە كەڵك وەرگرتن لە دەستێوەردانەكانی جیهانی لە ناوچەكە، جوغرافیایەكی پان و بەرین بخاتە ژێر كارتێكەریی خۆی و تەنانەت پەیوەستی خۆی بكات. توركیایەك كە گیرۆدەی ئەردۆغان بووە، رۆڵی كاتالیزۆر(خێرایی بەخش) لە گوڕكردنی شەڕە نەتەوەپەرەستانە ـ مەزھەبیەكانی رۆژھەڵاتی ناوەڕاست كایە دەكات. كۆمەڵكوژیەكەی جزیرەی بۆتان لەلایەن دەوڵەتی توركیا نیشان دەدا كە ئەردۆغان چ پلانێكی ھۆڤانەی لە پێش گرتووە. ئەردۆغان تەنیا مەترسییەكی بۆ باكوور نیە. رژیمی توركیا بووە بە بەڵایەكی گەورە لە سەر گەلی كورد و تەواوی گەلانی ناوچەكە. توركیا ئاستەنگی سەرەكییە لە سەر رێگای گەیشتنە ستاتۆ(پێگە)ی سیاسیی هەر چوارپارچەی كوردستان. لەم رووەوە، لە قۆناخە مێژووییەكەی ئێستا كە كورد بڕیاری مسۆگەری ئازادی و دیمۆكراسیی داوە، ھاودەنگ و یەكگرتوو دەچنە بەرەنگاربوونەوەی توركیای فاشیست. كورد دەتوانێ تەنانەت گرینگیی ژئۆستراتەژیكی توركیا بگەینێتە ئاستێ سیفر. ھەڵبەت كە بەرپرسیاری دۆخێكی وەها، دەوڵەتی توركیا بۆخۆیەتی. لەبەر ئەوە كە توركیا پشتی لە پرۆسەی چارەسەریی دیمۆكراتیكی رێبەر ئاپۆ و پەكەكەی كرد و رێگای شەڕی ھەڵبژارد..


هەواڵگری ئەمریكا هەماهەنگی سەربازی "مەترسیدار"ی نێوان سعودییەو چین ئاشكرادەكات\n08/06/2019 2458 جار خوێندراوه‌ته‌وه\nتۆڕی "سی ئێن ئێن" ئەوەی ئاشكرا كرد، كە دەزگای هەواڵگری "ڕازگر" ئەمریكا "CIA" ، زانیاری دڵنیاكەرەوەی پێگەیشتووە، كە سعودییە بە هاوكاری چین، خەریكی بنیاتنانی پرۆگرامی موشەكی بالیستییە.\nتۆڕەكە لە سێ سەرچاوەی ئاگادارەوە بڵاویكردەوە، سعودییە كۆششەكانی خۆی لەو بارەوە چڕكردوونەتەوە و لەمەشدا چین هاوكاریەتی، ئەمەش بەربەست بۆ كۆششەكانی واشنتۆن دروست دەكات لە سنورداركردنی بڵاوبوونەوەی چەكەكان لە ڕۆژهەڵاتی ناوەڕاست.\nلێكۆڵینەوەكانی "سی ئین ئین" ، بە سوود وەرگرتن لە سەرچاوەكانی زانیاری پارتی دیموكراتی ئەمریكا، ئەوەیان دەرخستووە كە دۆناڵد تڕمپ بە ئەنقەست ئەو زانیارییە ڕازگرییانەی لە كۆنگرێس شاردوونەوە سەبارەت بەو پرۆگرامە موشەكییەكەی سعودیە.\nهەمان ئەو سەرچاوانە ووتوویانە كە دەزگای هەواڵگری ئەمریكا دڵەڕاوكێی هەیە سەبارەت بە ڕادەی پابەندبوونی ئیدارەكەی تڕەمپ بە سنورداركردنی بڵاوبوونەوەی چەكەكان لە ڕۆژهەڵاتی ناوەڕاست.\nچین نەیاری ئەمریكایە، بۆیە سعودیە بە نهێنی پشتی پێ دەبەستێت بۆ پەرەپێدانی پرۆگرامە موشەكییەكەی، ئەمەش جێگەی نائومێدی واشنتۆنە.\nبە گوێرەی لێكۆڵینەوەكانی " سی ئین ئێن" ، دەزگای ڕازگری ئەمریكا زانیاری نهێنی لان سەبارەت بە هەوڵەكانی سعودیە بۆ بەرفراوانكردنی ژێرخانە تەكنەلۆجی و موشەكە بالیستییەكانی بە هۆی سەودا و مامەڵەوە لەگەڵ چیندا.\nلێكۆڵینەوەكان ئەوەشیان دەرخستووە، كە هاریكاری نهێنی نێوان ڕیاز و پەكین جێگەی مەترسییە بۆ گۆنگرێس، چونكە ئەگەری هەیە ببێتە هۆی پێشبڕكێی چەكسازی لە ڕۆژهەڵاتی ناوەڕاست.\nلێكۆڵینەوەكان ئەو پرسیارەشیان ورژاندووە، كە ڕەنگە واشنتۆن لەژێرەوە ئاگاداری ئەو هەنگاوەی سعودیە بێت وەك كۆششێك بۆ بەرەنگاربوونەوەی ئێران.\nئاشكراكردنی ئەو نهێنییەش بە هۆی ئەو ناكۆكییەوەیە كە لە نێوان كۆنگرێس و كۆشكی سپی سەبارەت بە پەیوەندییەكان لەگەڵ سعودیەدا سەریهەڵداوە.\nسەرباری ڕەخنەی دیموكرات و كۆمارییەكان لە سعودیە بە هۆی كوشتنی خاشقچی و جەنگی یەمەنەوە، بەڵام كۆشكی سپی بە پاڵنەری بەرژەوەندی ئابووری، بەپەرۆشە بۆ توندوتۆڵكردنی پەیوەندییەكانی لەگەڵ ڕیازدا،ئەمەش لەم دوایانەدا ڕوون بۆوە كە واشنتۆن سەرباری ناڕەزایی كۆنگرێس، كەچی بە بەهای ملیارەها دۆلار چەكی بە سعودیە فرۆشتووە.\nهێشتا دەزگای ڕازگری ئەمریكا هەڵسەنگاندنی كۆتایی بۆ دۆسیەی هاوكاری نێوان سعودیە و چین نەكردووە، سەرچاوەكانیش دەڵێن ئەم هەنگاوەی سعودیە بە پەرەپێدانی پرۆگرامە موشەكییەكەی، كۆششی ڕیازە بۆ دەستگەیشتن بە چەكی ئەتۆمی.\nپێشتریش محەمەدی كوڕی سەلمانی جێنشین بە ڕوون و ئاشكرایی ڕایگەیاندبوو، ئەگەر ئێران ببێتە خاوەن چەكی ئەتۆمی، سعودیەش هەوڵی بەدەستهێنانی ئەو چەكە دەدات.\nلای خۆشیەوە وەزارەتی دەرەوەی چین لە بەیاننامەیەكدا سەبارەت بەو ڕاپۆرتە ڕایگەیاند" هەردوو لایەنی سعودی و چینی خاوەن پەیوەندی ستراتیژین لە سەرجەم بوارەكاندا، لەوانەش سەودا و مامەڵەی چەكەكانە كە پێشێلكاری یاسای نێودەوڵەتی نین".\nپێشتریش سعودیە مۆشەكی بالیستی لە چین كڕیوون، بەڵام ڕیاز ڕاینەگەیاندووە كە نیازی فراوانكردنی ئەوپرۆگرامە موشەكییەی هەبێت.


پارێزەری موحسێن لورستانی: بە بێ ئەوەی ئاگادار بکرێم دادگا بەڕێوەچووە | KHRN\nماڵ هه‌واڵه‌کانئازادیئازادیی ڕاده‌ربڕین\tپارێزەری موحسێن لورستانی: بە بێ ئەوەی ئاگادار بکرێم دادگا بەڕێوەچووە\nپارێزەری موحسێن لورستانی: بە بێ ئەوەی ئاگادار بکرێم دادگا بەڕێوەچووە\nسەید کازم حوسێنی، پارێزەری موحسێن لورستانی، گۆرانیبێژی کورد بە تۆڕی مافەکانی مرۆڤی کوردستانی راگەیاند کە دانیشتنی دادگای بریگرتەکەی لە لقی 28ی دادگای شۆرشی ئیسلامی تاران بە بێ ئاگادارکردنەوە و ئامادەبوونی ئەو بەڕێوەچووە.\nسەید کازم حوسێنی لە لێدوانێکی کورتدا بە تۆڕی مافەکانی مرۆڤی کوردستانی گوت: “جگە لەو شتانەی لە میدیاکان بڵاوکراونەتەوە، زانیاری زیاترم لەبەردەست نییە.”\nسەبارەت بە وردەکاری دۆسیەکە باسی لەوە کرد: “موحسێن لورستانی بە فەرمانی دادسەرای ئەمنییەتی ئەخلاقی دەستبەسەرکراوە و تۆمەتەکانی بۆ دیاریکراوە. چەت و گفتگۆ نمونەی ئەم تۆمەتانەن کە باسی کراوە”.\nئەو پارێزەرە گوتیشی: “لە رۆژانی رابردوودا کۆمەڵێک زانیاری ناڕاست سەبارەت بە لورستانی لە تۆڕە کۆمەڵایەتییەکان بڵاکراونەتەوە”.\nلە رۆژانی رابردوودا سەبارەت بەم گۆڕانیبێژە دەنگۆی زۆر لە تۆڕە کۆمەڵایەتییەکاندا بڵاوکراوەتەوە. تۆڕی مافەکانی مرۆڤی کوردستان لە بڵاوکردنەوەی ئەم دەنگۆیانە خۆی دەبوێرێت، چونکە دەنگۆکان لەلایەن پارێزەر و بنەماڵەکەی پشتڕاست نەکراونەتەوە و زانیاری وردیش سەبارەت بە پرۆسەی بەڕێوەچوونی دادگاکە لەبەردەستدا نییە.\nموحسن لورستانی رۆژی ١٢ی رەشەمەی ساڵی ڕابردوو / 2019.03.03 لە ماڵی دایکی کە کەوتووەتە گەڕەکی سەعادەت ئابادی تاران دەستبەسەرکرا و لەو کاتەوە تا ئێستا لە دەستبەسەرکرانی کاتیدایە. تۆمەتی ئەو هونەرمەندە “افساد فی‌الارض” راگەیەندراوە. بە پێی یاساکانی کۆماری ئیسلامی ئەگەر ئەم تۆمەتە لە دادگا بسەلمێندرێت، سزاکەی لەسێذارەدانە.


رەنگەكانی شەقام …. سەلام مارف – Denegkan\nرەنگەكانی شەقام …. سەلام مارف\nbyسه‌لام\tApril 16, 2011\tگشتی\nلە هەموو جوڵە‌و بزووتنەوەیەكدا، كۆمەڵێك وەهم هەیە، كە وەك تارماییەك دەكەوێتە بەرامبەرت‌و زۆری دەوێ خۆت لە ژێر كاریگەری ترسەكانی دەرباز بكەیت.\nپێدەچێت تارمایی ئەم ماوەیە، شتێك بێت لەژێر ناوی «جیاكردنەوەی شەقام‌و ئۆپۆزیسیۆن» كە بەتایبەت ماوەیەكە لەم لاو لاو لەسەر مینبەر‌و لە بەرنامە تەلەفزیۆنییەكانەوە بە روونی قسەی لەسەر دەكرێت.\nمن پێش هەموو شتێك ئەوە دوویات دەكەمەوە، كە مەرجی سەركەوتنی شەقامی ناڕەزایەتی ئەوەیە كە چەند رەنگە‌و هەر رەنگە بەبێ كاڵكردنەوەی ئەوانی تر دەیەوێت خۆی دەربخات‌و لەپاڵ رەنگەكانی تردا بوونێكی تر بەدەست بهێنێت. بەڵام ناتوانم ئەوە دووپات بكەمەوە كە هەر لەحزەیەك یەكێك لە داواكاری لایەنێك لەناوی بەرنامە‌و بەیاننامەدا جێگای نەبێتەوە، ئیتر مقۆمقۆی هەوڵی شەقكردنی شەقام بێتە پێشەوە.\nكۆمەڵگای ئێمە كۆمەڵگایەكی حزبییە، حزب با دواین ئاست ستراكچەری بیركردنەوە‌و جوڵە‌و پێناسەكردنی پێكهێناوە‌و مرۆڤی حزبی مرۆڤێكی پێناسەكراو و دیاریكراو بووە، بوون لەدەرەوەی حزب هەر لەسەرەتاوە جۆرێك مەحكومییەت بووە.\nبە ئەمڕۆیشەوە، ئەم لایەنە لە كەلتوری سیاسی ئێمەدا بوونی هەیە. شەقام نەك بوونێكی سەربەخۆی بۆ دانەنراوە، بەڵكو شەقامێكی دوور لە حزب وەك ناكۆكییەك لە خۆیدا سەیر كراوە، نهێنی ئەوەی كە تەنانەت رێكخراوێكی ناحكومی سێ كەسیش دەبێت سەر بە حزب‌و لیستێك بێت لەوەدایە.\nئەم كەلتورە لەگەڵ دەركەوتنی خۆپیشاندانەكانیشدا بەهەمان شێوەی خۆی درێژەی كێشاوە، مەگەر وتنی ئەوەی كە لە دەرەوەی حزبەكان كەسێك ناتوانێت لە شەقامدا بێت، ئەوە نییە كە حزب هەموو شتێكە؟\nلەراستیدا ناتوانین بەرەو كرانەوە‌و دروستكردنی رایەكی گشتی‌و بەرەو ئاڵوگۆڕێكی جدی بڕۆین ئەگەر بەشێوەیەكی تەواو سنورداری لەگەڵ ئەو كەلتورەدا نەكەین، كە مرۆڤ وەك كادێر، ئەندام، لایەنگر‌و دۆست پێناسە دەكات‌و لەدەرەوەی ئەمانە هیچ رێگا‌و شوێنێكی بۆ ناهێڵێتەوە‌و بەم حاڵەیشەوە كارەكتەری ئەم مرۆڤە تەنیا پێڕەوی‌و ملكەچییە‌و دەبێت ئەو شتانە ئەنجام بدات كە بۆ دیاری دەكرێت‌و لەسلسیلەی تەعمیم‌و گشتاندندا بۆی دێتە خوارەوە. سەرجەم ئەوەیشی دەكەوێتە ئەو دیو سنورە كاڵا‌و تۆخەكانی حزبەوە، تەینا وەك عەشامەتێكی عامەی بێ سەواد حسابیان بۆ دەكرێت‌و وەك ئەو دەریایەیە لەبەرچاودەگیرێن كە ماسییەكانی حزب مەلەی تێدا دەكەن.\n17/2 توانیویەتی تا ئاستێكی بەرچاو كۆتایی بەو وەهمە بهێنێت كە كۆمەڵگا جیا لە دابەشبوونێك بەسەر ئەندام‌و نا ئەندام هیچی تر نابینێت. لەو مێژووە بەدواوە كۆمەڵگا خەریكە خانەكانی زیندوێتی خۆی دەخاتەوە گەڕ، چونكە ئەو خەریكە بە عینوانی تاكێكی زیندوو، بە عینوانی شەقام، نەك بە عینوانی ئەندام‌و ملكەچ بیر دەكاتەوە‌و كار دەكات.\nPrevious واده‌ی لێدانی دوا بزمار …. فه‌ره‌یدون عارف\nNext ده‌رچوونی کتێبێک … ئەنفال لە کوردستان – عێراق


پاکانە لە دوو دیمەندا\nشیعر: مظفر النواب\nوەرگێڕانی: دڵشاد مەریوانی\nئەم هەفتەیە، ٢٠ مەی/مایس ٢٠٢٢، شاعیری عێراقی مظفر النواب لە تەمەنی ٨٨ ساڵیدا، لە نەخۆشخانەیەکی شارقە، دواکۆچی کرد. شاعیری بە باوەڕ کۆمۆنیست زۆربەی ژیانی لە دەری وڵات بەسەربرد.\nالنواب چیرۆکی ژیانی هەموو نوسەر، ڕۆشنبیر و زانایەکی عێراقی - کورد و عەرەب - دەگێڕێتەوە. لە عێراق ژیانی لە زینداندا بەسەردەبات و لە ترسی کوشتن و ئەشکەنجە هەڵدێ؛ باقی ژیانی بە ئاوارەیی وڵاتان بەسەر دەبات؛ لە نەخۆشخانەی بێگانە لە شارقە دەمرێ و لە عێراق دەنێژرێ. عێراق پێدەچێ خاکی زیندان، ئەشکەنجە و گۆڕ بێ.\nدڵشاد مەریوانی چەند شیعرێکی درێژی النواب-ی لە نێوەندی هەفتاکانی سەدەی ڕابردوودا وەرگێڕاوەتە سەر زمانی کوردی. ڕەنگە مەریوانی تاکە شاعیرێکی کورد بووبێ بایەخی بە شیعری عەرەبی عێراقی دابێ و خۆشی بە عەرەبی شیعری نووسیبێی.\nمەریوانی "پاکانە لە دوو دیمەندا"ی لەنێوەندی هەفتاکانی سەدەی ڕابردوودا وەرگێڕاوە.\nهەرچەندە بە کوردی "پاکانە" ناسراوە، بەڵام سەردێڕی تەواوی شیعرەکە "پاکانە لە دوو دیمەندا"یە. لە کوردیدا شیعرەکە تەماوی کراوە و بەستراوە بە خەباتی چەکی کوردەوە. النواب شیعرەکەی لە ١٩٦٤دا نووسیوە، کە پێدەچێ خۆشی ئەودەم زیندان کرابێ.\nهەتا ئەمڕۆش کولتوورێکی سیاسیە، زیندانێکی سیاسی زۆری لێ دەکرێ پاکانە پر بکاتەوە بەوەی کە گەواهیەك بە نووسین یان بە زار بدات؛ تێدا دەستبەرداری بیر و بۆچوونی سیاسی و ئەو گروپە سیاسیەش بێ کە لەسەری زیندان کراوە. ئەم گەواهیە پێشتر لە ڕۆژنامەی دەسەڵاتدا بڵاودەکرایەوە. ئیستا لە میدیای حزبیدا بڵاودەکرێتەوە. خۆ ڕەنگە باشترین نمونە "وەمزانی ڕادیۆیە" بێ، کە لاوێكی ڕەخنەگر لەلایەن ئاسایشی حزبەوە بەزۆر پاکانەی پێ پڕکرایەوە. ئێستا "وەمزانی ڕادیۆیە" دەستەواژەیەکی کورتی زمانە بۆ ڕاگەیاندنی پاکانە پڕکردنەوە.\nشیعرەکە لە دوو دیمەندایە، بۆیە ناونراوە "پاکانە لە دوو دیمەندا". لە دیمەنی یەکەمدا دایکێك ڕێنومایی کورە زیندانکراوەکەی دەکات پاکانە پڕ نەکاتەوە. هەرچی دیمەنی دووەمە، خوشکی زیندانکراوێك سەرزەنشتی براکەی دەکات کە پاکانەی پڕ کردووەتەوە.\nمەگەر نازانی ڕێی زیندان بەچاوی دڵ بەدی دەکرێ\nهەناو و بەندی جگەرم خۆ بیرت دێ\nئێستاکەش هەر ئەو پرچانەن بەڵام سپین\nهۆن هۆن هەمووم هۆنینەوە\nبۆ ڕەوابوونی تۆ بۆ ژین\nچاوەکانت شەربەتی زیندەگانیم بوو\nگڕوگاڵت بەزمی شایی لۆغانیم بوو\nسپێنەی ئەو دوو چاوانەت شیری مەمکی داماویمە\nڕەشێنەیان شەونخونی شەوانی کولەمەرگیمە\nتا چاوە بچکۆلەکانتم کرد بە دوو گڵۆپی ڕووناك\nگڕوگاڵتم کرد بە قسەی جەماوەری خاوێن و پاك\nتا ڕام هێنای لەگەڵ دەریای بێداری ژیان\nبووی بە شێرێك لە مەرگ نەترسی بۆ ژیان\nمەبەستت هێند فراوان بێ ڕزگاری بێ بۆ گشت گەلان\nئێستا کوڕەکەتم لایە\nشەوان بە دەم لایلایەوە دەڵێم، لایە\nکۆرپەم لایە، لایە، لایە\nسەرفرازیم لە خۆگرتنی باوکتایە\nڕزگاریمان لە خەباتی هاوڕێیانی بابەدایە\nجەرگی جەرگەکەم لایلایە\nخەفەت مەخۆ، حزب لانکی منداڵێکە کە بێ لانکە\nحزب باوکی منداڵێکە کە بێ باوکە\nئەو پشتێنەی هەڵواسراوە\nبەخەتی ورد لێی نووسراوە\nهی باوکتە، کە گەورە بووی لە پشتی کە\nکارەکانی ئەو تەواو کە\nلەسەر پەراسووت بیبەستە و بیپارێزە\nئەوە پەساپۆرتی ڕێگەی سەر بڵندی و مەردی و ڕێزە\nڕۆڵە ئەمانەت پێ دەڵێم\nتا، کە مردم بە ئیسراحەت چاو لێك بنێم\nڕۆڵەی شیرین، هەناسەکەم\nخەمی کۆرپەت مەخۆ «لایەی» وای بۆ دەکەم\nکوڕم، زامداری نەنووستوو\nلە زیندانا ئازاریان دای؟\nسنگت بێنە، زامەکانت لە سنگی کفتم هەڵبسووم\nتا، وەك گوڵاڵە بۆنیان کەم\nبڵێم ئۆخەی، شوکر ڕەنجم بەبا نەچوو\nباوانەکەم تۆی کۆڵەکەی خانووی هیوام\nتۆی بەهاری تەمەنی خەزانی تەنیام\nزامدارێك خاوەن ورە بێ زامەکانی دژی مەرگ\nوەك ڕەشەبا، وەك برووسکە\nوەك گەردەلوول دەگرمێنن\nشیرم بە تووتك حەڵاڵ بێ\nنەك ئەو کوڕەی پاکانەی لە خەیاڵ بێ\nبڵێ دایە سوێند بێ بەو پرچە سپییانەت\nتۆ دایکمی سەری دایکێك نانەوێنم\nبینای حزبێك ناڕووخێنم\nئەو خەڵکەش بیخوێننەوە\nمن و دایکم دەدەیتەوە\nکاکە چی بکەین، بیر بکەوە کاکە چی بکەین\nچۆن لایلایە بۆ تاقانەکەی خۆت بکەین\nئێمە پیاوێکمان بۆ چیە کە پارچەیە\nکوڕمان نییە، کاکمان نییە کەسمان نییە.\nدڵشاد مەریوانی، پەلکەزێڕینەش نامۆ مەکەن\nحەسەن زیرەك چریكەیەك لەویژدان و ئازارەكانی تاكی كورد \nئاگاتا کریستیی و عیراق\nوردوخاشی و شکۆمەندیمان


ڕۆژی 10ی كانونی یەكەم\n- ڕۆژی 10ی كانونی یەكەمی ساڵی 1520، بانگخواز و پێشەوای ئایینی (مارتن لۆسەر كینگ) هەستا بە سوتاندنی بڕیارێكی كلێسای كاسۆلیكی كە تێیدا لەلایەن كلێساوە سەرزەنشت كرابوو بەوەی كە دژی دەسەڵاتی كلێسا و ئایینی مەسیحییەتە.\n- ڕۆژی 10ی كانونی یەكەمی ساڵی 1901، بۆ یەكەمجار لە مێژوودا خەڵاتی نۆبڵا دابەشكرا كە لەلایەن (ئەلفرێد نۆبڵا)ەوە داهێنرا و ساڵی 1896 كۆچی دوایی كرد، ئێستاش ساڵانە لەم ڕۆژەدا خەڵاتەكە بەسەر ئەو كەسانەدا دابەش دەكرێت كە بە هۆی داهێنانەكانیانەوە بۆ وەرگرتنی خەڵاتەكە دەپاڵێورێن.\n- بە هۆی سەركەوتنی چەكدارەكانی ناوچەی بارزان بەسەر هێزەكانی حكومەتی عێراقدا و كوشتن و بەدیلگرتنی چەندین ئەفسەر و سەرباز، ڕۆژی 10ی كانونی یەكەمی ساڵی 1931 فڕۆكە جەنگییەكانی ئینگلیز بۆ هاوكاریكردنی سوپای عێراق بۆردومانی ناوچەی بارزانیان كرد.\n- ڕۆژی 10ی كانونی یەكەمی ساڵی 1948، كۆمەڵەی گشتیی ڕێكخراوی نەتەوەیەكگرتووەكان جاڕنامەی گەردونیی مافەكانی مرۆڤی ڕاگەیاند و داوای لە وڵاتانی جیهان كرد پابەندبن بە بەندەكانی جاڕنامەكەوە و مافەكانی مرۆڤ بپارێزن.\n- ڕۆژی 10ی كانونی یەكەمی ساڵی 1984، نەتەوەیەكگرتووەكان ڕێككەوتننامەی بەرەنگاربوونەوەی ئەشكەنجەدانی ڕاگەیاندووە بە مەبەستنی نەهێشتنی ئەشكەجە و چەوساندنەوە لەناو گرتووخانە و زیندانەكاندا.\n- ڕۆژی 10ی كانونی یەكەمی ساڵی 1991، كۆمەڵەی جوگرافیای سیاسیی جیهانی بەریتانیا كە سەر بە زانكۆی (كامبرێج)ە، بە شێوەیەكی ڕەسمی دانی بە ئاڵای كوردستاندا نا وەكو ئاڵای نەتەوەی كورد و ئەو هەنگاوەش لەلایەن كوردەوە پێشوازییەكی گەرمی لێكرا.\n- ڕۆژی 10ی كانونی یەكەمی ساڵی 1991، كۆمەڵەی كەلەپوری كوردی دامەزراوە كە ئامانجی پاراستنی كەلەپور و فەرهەنگی كوردییە.\n- بە مەبەستی جێبەجێكردنی ڕێككەوتننامەی ئۆسڵۆ كە لە نێوان ئیسرائیل و عەرەبەكاندا واژۆ كرابوو، ڕۆژی 10ی كانونی یەكەمی ساڵی 1995 سوپای ئیسرائیل لە ناوچەی نابلوس پاشەكشەی كرد.\n- لە چوارچێوەی بڕیاری 986ی ڕێكخراوی نەتەوەیەكگرتووەكان كە بە بڕیاری (نەوت بەرامبەر بە خۆراك) ناسرابوو، ڕۆژی 10ی كانونی یەكەمی ساڵی 1996 بۆ یەكەمجار نەوتی عێراق لە ڕێی بەندەری جەیهانی توركیاوە ڕەوانەی بازاڕەكانی جیهان كرا، بەوەش كۆتایی بەو ئابڵوقە ئابورییە هات، كە ماوەی شەش ساڵا بوو خرابووە سەر عێراق.\n- بەرەی ئۆپۆزسیۆنی لوبنانی ڕۆژی 10ی كانونی یەكەمی ساڵی 2006، خۆپیشاندانێكی جەماوەریی یەك ملیۆن كەسیی لە دژی حكومەت لەناو شاری بەیروتی پایتەخت ڕێكخست و تێیدا داوای پێكهێنانی حكومەتێكی بنكەفراوان و تەكنۆكرات كرا.\n- ڕۆژی 10ی كانونی یەكەمی ساڵی 2010، زانای كیمیازانی ئەمریكی (جۆن فین) كۆچی دوایی كردووە كە بە هۆی خزمەتە زۆرەكانی بە زانست و مرۆڤایەتی ساڵی 2002 خەڵاتی نۆبڵی لە بواری كیمیادا پێبەخشراوە.\n- ئەمڕۆ لە تایلەند جەژنی دەستوورییە و ئاهەنگی بەرفراوان بەڕێوەدەچێت، هەروەها ساڵانەش لە مڕۆدا خەڵاتی نۆبڵا بەسەر ئەو كەسانەدا دابەش دەكرێت كە خەڵاتەكەیان بردووەتەوە، هەر ئەمڕۆش ڕۆژی جیهانیی مافەكانی مرۆڤە كە ساڵانە لەم ڕۆژەدا یادی دەكرێتەوە، ئەم ڕۆژەش بۆیە دەستنیشان كراوە وەكو ڕێزلێنانێكە لە بڕیاری كۆمەڵەی گشتیی ڕێكخراوی نەتەوەیەكگرتووەكان.


وڵاتانی بەشدار لە کۆبوونەوەی گوادلوپدا (Guadeloupe) بڕیاریاندا ئیدی یارمەتیەکانیان لە شای ئێڕان ببڕن ولێی دوورکەونەوە. هەرئەوەش بووبە هۆی رووخانی شای ئیڕان!لە رۆژهەڵاتی کوردستان حازرخۆرەکانی بن سێبەر بە درووشمی بێ ناوەرۆک وبریقەدارشۆڕ بوونە ناوخۆی وڵات. لە سەردەمی شای ئێرانیشداهیندێک جموجۆڵی چەکداریی دژی شای ئێران هەبووە بەڵام کاریگەریەکی قوڵی لێ بە دی نەدەکرا. چون ساواکی شای ئێران توانیبووی رەخنە بکاتە ناو ریزەکانی حیزبی دێمۆکڕاتی کوردستانی ئێران . دوای نەمانی بنەماڵەی پەهلەوی و هاتنەسەرکاری...\nگوێبگرە پیاوی گرنگن تۆ کەبێت وایە تەواوی دونیا و خۆشگوزەرانی و ئاسوودەیت ھەیە و ھەرکارێک پێت خۆشبێت دەتوانی بیکەیت ھەڵەیت، زۆر کات ئاواتەخوازی ئەوەم بڕۆمە سەر بڵندگۆیەک و بەرانبەر بە تۆیەکی سروشت گۆڕاو، تۆیەکی بچوک بەتەواوی توانامەوە ھاوار بکەم و بڵێم بەسیەتی بەس تاکەی دەست ھەڵناگری لە مژینی خوێنی گەنجەکان...\nدەریا سەرابی: حیزبی دیموکراتی کوردستانی ئێران بە نەخۆشیی لە دایک بووە!\nژنێکی دووگیان تا کاتێک منداڵەکەی دێنێتە سەردونیاپێویستە لە ژێر چاوەدێری پزیشکدا ژیان تێپەرێنێ.ژنی دووگیان دەبێ بە باشی ئاگای لە هەڵسوکەوتی خۆی بێ تا ئەو منداڵەی کە دێتە دونیا بە نەخۆشیی لە دایک نەبێ. حیزبیش هەر بەم جۆرەیە. حیزبێک کە بۆ رزگاریی دۆزێکی رەوای نەتەوەیەک لە سکی نەتەوەیەکدا دێتە دەرێ و دەست...


چەند سەرنجێك لەسەر هەندێك دیوی بەرنامەكەی كوردسات نيوز : - مەقالەکان\nچەند سەرنجێك لەسەر هەندێك دیوی بەرنامەكەی كوردسات نيوز :\n1. هەتا كورد عەرزی عەزەلاتی نەكرد (یانی نەوتەكەی دەرنەخست) كێ ئیعترافی بە دەوڵەتی كوردی ئەكرد وئەیوت ڕازین دەوڵەتی كوردی ببێت؟!\nئەگەرچی بەو ئاسانیەش نەبوو، بەهۆی ڕوسیاوە كە ڕێگەی غازی پچڕان لە وڵاتانی یەكێتی ئەوروپا بەهۆی كێشەی ئۆكرانیاوە، ئەوسا بەدیلی لە كورد باشتر نەبوو كە لە ڕێی توركیاوە ئەو بۆشاییەی پڕ دەكردەوە.\nئه‌ى هەتا ئێستاش ئەمریكا دژی دەوڵەتی كوردی نیە؟!\nبەڵكو لە یادەوەریەكانی مام جەلالدا خوێندمەوە ئەیوت: سەددام دەیویست كێشەی كورد چارەسەر بكات، تەنانەت بەڵێنیشی دا ومەوعدیشمان دانا بۆ ئیمزاكردنی كە بەیانیه‌كه‌ى ڕۆیشتم بۆ ئیمزا كردنی قونسلی توركیا و[عەلمانی]م بینی لە ئیستعلامات، دوای تەماشا دەكەم توركیای عەلمانی نەیهێشتوە چارەسەر ببێت. له‌وه‌و دواییش كتێبی «دیداری ته‌مه‌ن»یش جه‌خت له‌سه‌ر ئه‌و ڕاستیه ده‌كاته‌وه، سه‌رباری جیاوازی ڕیوایه‌ته‌كه له ڕیوایه‌تی پێشو به‌ڵام هه‌ر دوو ڕیوایه‌ته‌كه‌ی كۆكه له‌سه‌ر ڕێگری كردنی توركیا.\nكەواتە بەرنامە بكرێ بە ناونیشانی:\n«ڕۆڵی نا موسڵمانه‌كان لە دروست نەبوونی دەوڵەتی كوردیدا» زۆر تەواوە وئینسافمان هەبووە؟! یان: «ڕۆڵی ئیسلام ومامۆستایانی ئاینی لە دروست نەبوونی دەوڵەتی كوردیدا»؟!\n2. من بەڵگەم لەلایە كە دەوڵەتی عوسمانی تەكفیری سعودیەكانى كردوە.\n3. ئەو ڕۆژەی مارشی ئەی ڕەقیب لێ دەدرێت لە ڕۆژی ڕاگەیاندنی كۆماری مەهاباد دا، قازی موحه‌ممه‌د رحمه الله تعالی كە دامەزرێنەری ئەو دەوڵەتەیە بە ڕیش وجلوبەرگی مەلایەتیەوە (به جبە ومێزەر)ه وبە پێیەوە وەستاوە لەبەردەم سەربازەكان وئاڵای كۆمارەكەدا.\nئیتر كەمتەرخەمی وقسور دانە پاڵ ئیسلام ومەلاكان (پیاوانی ئاینی ئیسلام!؟) لە دروست نەبوونی دەوڵەتی كوردیدا چ مانایەكی هەیە؟!\nكە تا ئێستای مێژووی لەو چەشنە بەيەقينيەوه، تۆمار نەكراوە.\n4.ئەوەی له ژیاننامەی ئیمامی ئەبوبەكردا رضی الله عنه هاتوه ئەو زو توڕه بووه، ئیمامی عومەریش توند وتیژ (العنیف) نەبووه. تەنها ئەفسانەی هەندێك وتار بێژه، یا ئه‌وه‌یه -وه‌ك كورد ئه‌ڵێن-: هه‌ق ڕه‌قه. عه‌داله‌تی ودادگه‌ریه‌كه‌ی ئیمامی عومه‌ر قه‌ڵسی كوردون، به‌و مه‌عنا بێت به‌ڵێ ڕه‌ق بووه.\n5. دابنێن دەوڵەتی سعودیە خروجی كردوە لە دەوڵەتی عوسمانی، ئەی دەوڵەتی عوسمانی خروجی لە كێ كرد كاتێك دروست بوو؟! ئەو كاتە سەر زەوی چۆڵ بوو لە دەسەڵاتدار؟!\nوتاری هه‌مه‌ڕه‌نگ-خێری تێدایه 15محرم 1441 - 14 /...\nوتاری هه‌مه‌ڕه‌نگ-ئامۆژگاریەكانی عاشوراء 06 محرم 1441 - 06...\nشه‌رحی فیقهی ئاسان له ژێر...-18 - شه‌رحی كتێبی فیقهی ئاسان له...\nوتاری هه‌مه‌ڕه‌نگ-ئامۆژگاریەكانی عاشورا 07 محرم 1441 - 06...\nئه‌حكامه‌كانی ته‌عزێ له ژێر ڕۆشنایی...-ئەحکامەکانی تەعزێ (بەشی پێنجه‌م) 29 ذو الحجة...\nمەقالەکان-حاڵی ده‌سه‌ڵاتدار و زانای خراپ\nپرسیار و وەڵام-ئایا دروسته بڵێیت: دوای ڕازی بوونمان به...\nمەقالەکان-جینۆساید وڕه‌شه‌كوژی وقه‌سابخانه‌ی ناگازاكی!\nکتێبخانە-التوضيحات الأثرية للمدرسة العصرانية\nکتێبخانە-«أي شيء حيلتي؟ شيخ صالح قد بلي...\nکتێبخانە-كتێبی فیقهی ئاسان له ژێر ڕۆشنایی سوننه‌ت...\nئەمڕۆ : 3685\nئەم هەفتەیە : 3685\nکۆی گشتی سەردانەکان : 883562\n«أي شيء حيلتي؟ شيخ صالح قد بلي بي»\nكتێبی فیقهی ئاسان له ژێر ڕۆشنایی سوننه‌ت وقورئان...\nتهذيب كتاب التعزية وأحكامها في الفقه الإسلامي


خەو - قەڵەم\nتاریخ ایجاد در شنبه, 27 ارديبهشت 1399 09:00\nھا دەی بڕۆ دەی، فڕ فڕ ھەر بڕۆ با بەرزتر بین. بڕۆ بەرزتر، دیسان بەرزتر با مەرز و شار و حکومەت ھەمووی پاک ببێتەوە. بڕۆ سەرمخە با ھەر شین و سەوز بمێنێتەوە. با دەنگ و وشە ئیتر نەبینم. ئەو وشانەی وا ھەر کەس بە جۆرێک بەکاری دێنێت. بڕۆ با چیتر خاک و نیشتمان مانای نەمێنێت.\nبەتەنیا جێم مەھێڵن ئەمشەو زریان ئەمچێنێێ. تەم و مژ... تو خوا تەنیام مەھێڵن. تەنیا... تەن یا، یا چی؟ یا دەروون. دەرون دەروونم و تەنم تەنیایە. من تەنیام ئەگەر دە، بیست، ھەزار، ملوێن و چل ملوێنیش بم. من ھەتا زۆر بم تەنیاترم. من لە خۆم ئەخۆم، زۆرتر بم زۆرتر لەخۆم ئەخۆم. بەڵام ھەر تەنیام بە تەنیا ئەقیژێنم، دەنگم نایێت، ھاوار ئەکەم ئەگرمێنم وەک ھەوری بەھار بەڵام دەورم ئیزۆلەێە و دەنگم لەخۆمدا دەخنکێت. شاعرێک گۆرانیم بۆ دەچڕێت. منیش دەیڵێمەوە. بە تەنیا جێم مەھێڵن ئەم شەو زریان... تەم و مژ دامدەپۆشێت... ئیتر ناوم نامێنێت. ناوم نا ..\nئەڵێم ئەگەر شاعیری ئەم شێعرە تەنیا ئەم شێعرەی نوسیبێت و چیتر قەڵەمی لەسەر کاغز نەسواراندبێت، ھێشتا ھەر دەبێتە شاعیری ھەموو دەورەکانی ژیانی من. رەنگە بڵێن بۆ؟ رەنگە پێتان وایە کە من دەمەوێت لەم رێگاوە بە سەر شاعیرەکەدا ھەڵدەم. نا بڕوا بکەن وا نییە. بەڵکو ئەوە رووداوەکانی ژیانی منە کە دیاری دەکەن چی راستە و کام وتە پر بە پێستی ژیانمە و دەقاودەق لەگەڵ بەسەرھاتی من دێتەوە و ھاواری دەرونی ھاوار بڕاوی منە. ئەگینا من تەنانەت نازانم شاعیری ئەم شێعرە کێیە. ئەوە زریانی دایمی و تەنیایی ئەبەدیە کە وا لە من دەکات ئەم شێعرە بە شێعری خۆم بزانم. من چ بکەم لە ئازارەکانم، لەوەی کە بوونی منی لێواولێو کردوە لە زریان و ئازار. چ بکەم لە "ژیان"ی نێوخوراوە کە ھەر "ژان"ەکەی ماوە و یەک تاکە کەسیش شک نابەم کە پەنام بێت و بتوانم بێکەسییەکەمی لەگەڵ بەشبکەم. بۆیە ھەمیشە زریان دەمچێنێت و لە ناو نادیاری و ناروونیدا دەژیم و تەنیا یەک نوکە دەرزی رووناکی لە ھیچ لایەکەوە نابینم و تەم و مژ دونیامی داگرتووە. با بۆتان بگێڕمەوە دەردی ھەمیشەییم. ئەرێ ھەمیشەیی من. منی تۆ، منی ئەو، منی ئێمە و منی من. ئەمە دەردی ھەر کەسێکە کە من بێت.\nشەو خەوم زڕا، ئۆقرەم برا. دوای کەوتم کە بیھێنمەوە و ئۆقرەم پێبدات. کەوتمە رێ و گەڕام. گەڕام و گەڕام. ھەموو وڵات گەڕام. ماڵە رووخاوەکان و وێران بووەکانی زەبری بۆمب و تۆپی ھەناردەی جیرانە مێھرەبانەکەم پشکنی، بەڵام کەسی لێ نەبوو تا خەوی لێ بێت. چووم بۆ نەخۆشخانەکان و لای بریندارەکان دیتم ئەوانیش لە ئازاردا خەبەرن. سەردانی دایکی کۆست کەوتووم کرد بەڵام خەو لە لای ئەویش نەبوو، ھەر خۆی بوو و فرمێسکەکانی. چووم بۆ لای مناڵە ئاوارەکان ھەر ھەموویان چاویان زاق و پر لەترس بوو، لەرووم ھەڵنەھات سوراخی خەویان لێبگرم. رووم لە کێوەکان کرد. لەوێ تەنانەت باڵندەکانی سەر چڵە بەڕوەکانیشم بەسەرکرد و لە ھەموویان سوراخی خەوم گرت. ھەموویان بەدەم جریواندنێکێ خەمبارانەوە سەریان ھەڵسوراند و وتیان نازانین لای ئێمەش نەماوە. وتیان لەو کاتەوە بۆنی دووکەڵی بەڕوەکان دەماخمانی خنیوە، خەو لە لامان فڕیوە. چووم بەرەو ژوور و بە زنارەکاندا ھەڵگەڕام. لەوێ کەروێشکە گرمۆلە بووەکانی بناری لوتکەکانیشم بینی بەڵام تەنیا ترسیان پێ بوو. ترس بە سەر و روو و تاڵە تاڵەی مووە سیخبووەکانیانەوە دەبریسکایەوە. دەیانگوت خەو بە یەکەم بۆمب مرد و نەما. وتیان خەم جێی خەوی گرتوەتەوە. وتیان خەو چیرۆکێک بوو کە شەوانە دەمانگێرایەوە و ئێستا ئیتر بیسەری نییە. بەرەوژوور سەرکەوتم، چوومە لای پیرە ھەڵۆی قەندیل نشین. وتم ئەو کە خاوەن ئەزموونە و ھەزاران ساڵە لوتکە نشینە و دەزانێت خەو کە فڕی بۆ کوێ دەچێت و لە کوێ دەخەوێت و کێ دەحەوێنێت و کێ بە باڵی نەرمی دەباتە وێستگەی رۆژ.\nوتم ئەی پیرە ھەڵۆی بەرزە فڕی بەرزە نشین، تۆ دەزانی خەو کە زڕا رووی لە کوێیە و کوێ دەکاەتە شوێنی ژین\nپیرە ھەڵۆ زۆر بە خێرا سەری ھەلھێنا و بە نەرمی وتی، وەرە پێشی پێم بڵێ ئەتۆ کێیت وچۆن ھەتا ئەم لوتکەت بڕی\nخۆت دەزانی ئەم لوتکە ھەڵۆ نشینە و کەسێ نامۆ بێ و بێ رەگ و ریشە، نە خاک رێی دەدات نە تاشە بەردی ژینگە پارێزی ئەم کێوە شینە.\nوتم ئەزانم ھەڵۆی بەرزە فەڕ بۆیە وا منیش رێگام گرتە بەر. ئەمزانی خاک و ئاو و شاخەکان ئەمناسنەوە گشتیان بە ئاسان.\nئەزانم گشتمان رۆڵەی یەک خاکین بە گشتمان گیری دەستی ناپاکین. دەستێ گڕاوی دەستێ دێو ئاسا، کەس نازانێ کەی. یا خۆ لە کوێوە ھات و لەپڕدا لێرە دایسا.\nئێستا من لێرەم وێل وسەرگەردان بەدوای خەومدا، ھاتووم بۆلای تۆ بۆ ھەڵفڕیینێ. فڕینێک فڕین، فڕینێکی وا کە بمباتە نێو ئەو ئاسمانە، ئەو دور دور دورانە. فڕین فڕ فڕ فڕ ھەتا ئەوشوێنە نە دەنگ دیار بێت و نە وشە نە زمان، تەنانەت رەنگیش سادە بێتەوە تەنیا لەو رەنگەی ئارامی ئەدا بە دڵ و دەروون. رەنگی سەوز و شین. دە بمفڕێنە ، ھەستە باڵ لێدە، فڕە فڕ، فڕ فڕ ئەونەم بفڕێنە ھەتا نیشتمان یەکسەر نوقم ئەبێت، سنور نامێنێت زەوی خڕ دەنێت. ھەڵۆ ھەر خێرا دوو باڵی لێدا و ئامادە وەستا و بەسەر ئاماژەی پێدام بۆ پشتی.\nھا دەی بڕۆ دەی ، فڕ فڕ ھەر بڕۆ با بەرزتر بین. بڕۆ بەرزتر، دیسان بەرزتر با مەرز و شار و حکومەت ھەمووی پاک ببێتەوە. بڕۆ سەرمخە با ھەر شین و سەوز بمێنێتەوە. با دەنگ و وشە ئیتر نەبینم. ئەو وشانەی وا ھەر کەس بە جۆرێک بەکاری دێنێت. بڕۆ با چیتر خاک و نیشتمان مانای نەمێنێت.\nباڵت بە ھێز و فڕین بەردەوام ئەی پیرە ھەڵۆی سوڵتانی لوتکە و دڵسۆز و ھاوڕام. ئێستا کاتیەتی کە من بە تەنیا، ھەر بە تەنیا خۆم، پڕ بە پێستی بوون ھاوار ھەڵدەم. ھاوارێ پڕ بە خڕۆکەی زەوی، پڕ بە گوێی زەوی. بنەڕێنم و خڕۆکەی شین سەوز لە خەو ھەستێنم خەوی ێەویش ووک خۆم با بتارێنم. بەڵکو بتوانم تاوێک بیدوێنم.\nھۆ ھۆ ھۆ ھۆ ھۆ زەوی\nئەی خڕۆکەی سەوز و شین\nبمدوێنە ئەی ھەسارەی پڕ لە گڕ\nپێم بڵێ باکو بزانم من لە کوێوە ھاتووم\nئەو بستە خاکەی کە ئێستا من تیادەژیم\nناوی چی بوو پێش لە من\nماڵی کێ بوو پێشی من\nچی بووە ناویان کێوەکانی ئارارات و ئاربەبا و قەندیل ئەودەمە\nکێ لە "وان" و سیروان و دجلەدا\nخۆی دەدایە دەم شەپۆل و\nکێ شەپۆلی بڕ ئەدا\nکێ بوو یەکەم جار\nگەنمە تۆی پرژانە سەر خاکی بە پیتی شارەزوور\nپێم بڵێ با من بزانم، بەرز بڵێ با بزانن گشت جیھان\nبا بزانن کێ یەکەم جاری روواو، کێ لەوێیە نارەسەن\nھاتە جواب لێم ئەو خڕۆکە پڕ بەڵا\nمن چی بڵێم و چۆن بڵێم\nکێ لە خودی خاکەکەت باشتر دەتوانێ بڵێت\nتۆ رەگت رۆچوو لەخاکی ژینگەکەت\nتۆ بە دێ ئێن ئەیش ئەچیتۆ سەر خاکەکەت\nتۆ بووی کە ناوت نایە سەر کێوەکان و دۆڵەکان و ئاوەکەت\nغەیری تۆ ھەرچی ھەیە خاوەنی ئەو شوێنە نین\nیەک بە ئەسپ و شیر لەوسەری دونیاوە ھات\nیەک وەکو جیران ھات وخۆی خزانە ماڵەکەت\nیەک بەناوی دین ھات و وەک پەتا کەوتە وڵات\nئەم ھەموو توۆی ھەرزە کەوتە مەزرای ژینی تۆ\nیەک دەبێتە خاوەنی خاک و یەک دەبێتە دینی تۆ\nیەک بە بوونت قەلس ئەبێت و حەزدەکا ناوت نەبێ\nیەک بە کێوی ناوت دەبا و خۆی بە شاری دادەنێ\nئەم ھەموو ھات و ھەرایە، ھەردەمێک لای تۆ بەپای\nچونکو ئەو چەند ھەرزەگێاێە چاک ئەزانن تا تۆ ھەبیت\nناکرێت رەگیان بھاوێن، تۆو برێژن، تامی خاوەندارێتی راستی بچێژن\n. دز کە خاوەن ماڵی ھێشتەوە ھەر دزە و ھەر دز دەمێنێ.\nھەردەمێ خاوەنماڵ نەما، دزدەبێتە خاوەنی.\nھاتمەوە یەکسەر لەوێوە\nچوومە دیجلە، چوومە فرات و شاری وان\nچوومە قەندیل، ئاگرێکم کردەوە،\nئاگری مان و نەمان\nبێ گڕ و بێ دووکەڵ ێک\nقەت نەسوتێنێ دارەکان\nئاگرێ وا، من بپارێزێ لە زریان\nکاتێک ئەمەی دەگێڕایەوە، هەستی بە خورانی قاچی کرد. سەیری کرد، بینی سوورە مێروولەیەک گاز لە پەنجەی دەگرێ. گەلێک سوورە مێروولەی تریش لە نزیکی بوون. بە قاچەکانی دەستی کرد بە کوشتنی مێروولە سوورەکان.


ANF | تەمەنى بە رێگەى زیندانەوە بەسەر برد\nتەمەنى بە رێگەى زیندانەوە بەسەر برد\nفەیزییە کۆلاکان ٣ لە منداڵەکانى زیندانن. لەبەر ئەوەش لە ساڵی ١٩٩٤ەوە تاوەکو ئێستا بە بەردەوامى بە رێگەى زیندانەوەیە. کۆلاکان رایگەیاند، چەندین ساڵە گوشاریان لێدەکریت و وەک "تیرۆریست" سەیریان دەکرێت.\nپێنجشه‌ممه, 6 Dec 2018, 11:10\nسیاسەتە دژە مرۆییەکانی دەوڵەتى تورک لە دژی زیندانیانى سیاسی، لە دڵی کەسوکاری زیندانیکراوەکاندا بووەتە ناسۆرێکى هەمیشەیى. بە تایبەتى کەسوکاری زیندانییە سیاسییەکان بەهۆی دوورخستنەوەى رۆڵەکانیانەوە تووشی ناڕەحەتیى زۆر دەبن بۆ چوون و سەردانکردنى رۆڵەکانیان. زیندانییەکان پێش ئەوەى لە زیندانێکدا بە تەواوی جێگیر ببن، لە ماوەیەکى کەمدا و بە خێرایى دووری دەخەنەوە بۆ زیندانێکى تر.\nسیاسەتى دوورخستنەوە لەلایەن دەوڵەتەوە بۆ بنەماڵەکان بۆ سەردانکردنى رۆڵە زیندانیکراوەکانیان کێشەیەکى گەورەیە. بنەماڵەى زیندانییەکان دەڵێن، ناڕەحەتییەکان و زەحمەتییەکانى کاتى رۆیشتنیان بۆ زیندان لە شارە جیاجیاکانى تورکیادا لە رووی ماددی و مەعنەوییەوە زۆر ئازاربەخشە بۆیان.\nفەیزییە کۆلاکان لە ساڵی ١٩٩٤ەوە تاوەکو ئێستا بەرێی زیندانەکانەوەیە بۆ بینینى رۆڵەکانی. فەیزییە باسی زەحمەتى و ناڕەحەتییەکانی بۆ ئاژانسى هەواڵی فورات (ANF) کرد.\n"کاتێک کوڕەکەم لە زینداندا بوو، هاوسەرەکەى ژیانى لە دەستدا"\nکۆلاکان رایگەیاند، ٣ منداڵی لە زینداندان. یەکێکیان لە زیندانى بوردور-ییە، کە هەزار و ١٣٧ کیلۆمەتر لە ئامەدەوەر دوورە. ٢ کوڕەکەى تریشی لە زیندانى ئامەد دان.\nراشیگەیاند، یەکێک لە کوڕەکانى کە لە زیندانى ئامەد دایە ساڵی ١٩٩٠ و لە تەمەنی ١٢ ساڵیدا بەبێ ئەوەى تاوانێکى کردبیت دەستگیرکرا و تا ئێستا لە زینداندایە.\nئەوەشى وت "کوڕەکەى تریشم کاتێک لە زینداندا بوو هاوسەرەکەى ژیانى لە دەستدا. هاوسەری کوڕەکەم دوو گیان بوو. پۆلیسەکان هەموو رۆژێک هەڵیاندەکوتایە سەر ماڵەکەمان. بوکەکەم بەو هۆیەوە زۆر ترسابوو. منداڵەکەى لەبەر چوو و ماوەیەکى کەم دواى ئەوەش خۆی ژیانى لە دەستدا. دوو منداڵەکەى تریان بێکەس کەوتن. کاتێک دەچووم بۆ بینینی منداڵەکانم لە زیندان، نەدەبوو ئەو منداڵانەم لە ماڵەوەدا بە جێبهێشتایە. ئەوانیشم دەبرد بۆ بینیى باوکیان. لەبەر ئەوەى توانای کڕینى ٢ بلیتیى پاسم نەبوو ناچار دەبووم هەر دوو کیان بخەمە باوشم و لە کۆشی خۆمدا دایان بنێم. هاوسەرەکەى منیش نەخۆش بوو و توانای کارکردنى نەبوو. هەر ٣ منداڵەکەشم لە زینداندا بوون. منیش بە پاککردنەوەى ماڵان بژێویى ژیانم دابین دەکرد".\n"وەک تیرۆریست سەیرمان دەکەن"\nکۆلاکان ئەوەشى خستەڕوو، لە کاتى رۆیشتنیشدا بۆ چاوپێکەوتنی منداڵەکەم لە زیندان بەهۆی دووریى رێگاوە هەموو کات دوادەکەوتم و لەوبارەیەوە وتى "لەو کاتەدا بە ترەن، یان پاس دەچووم بۆ سەردانى زیندان. هەر دوو کیشیان دوادەکەوتن، چونکە وەک ئێستا حساب بۆ کات نەدەکرا و هاتووچۆ رێکنەخرابوو. رۆژێکیان دیسانەوە ئێمە بە ترەن چووین بۆ قۆنیا بۆ بینیى کوڕەکەم لە زیندان دا، بەڵام دیسانەوە ترەنەکە دوای خستین. چووم بۆ لاى داواکاری گشتی لە زیندانەکەدا و پێم وت، لەبەر ئەوەى بە ترەن هاتووین دواکەوتوین، بەڵام داواکارى گشتى پێى وتم 'ئێوە تیرۆریستن و من مافی چاوپێکەوتنتان پێنادەم'. منیش پێموت 'ئێمە تیرۆریست نین. ئەوانەى خەڵک دەکوژن، پەلاماری ژنى خەڵک دەدەن، دزی و تاڵانى و کاری خراپ و نەشیاو دەکەن نابنە تیرۆریست، بەڵام ئێمە دەبینە تیرۆریست؟ لە رێگەى وەرگێڕەوە قسەمان دەکرد و بەو شێوەیە قسەیەکى زۆر چوو بە بەینمانا. هەموو کات بە چاوی تیرۆریست سەیریان دەکردین. ئێستاش هەر بەو شێوەیەیە".\n"لەبەر ئەوەى شوێن نەبوو تیایدا بمێنینەوە لە مزگەوتدا خەوتین"\nکۆلاکان باسی ئەوەشیکرد، دەیان ساڵ لە ئامەدەوە رۆیشتووە بۆ شارەکانى تری تورکیا بۆ ئەوەى لە زینداندا چاوی بە رۆڵەکەى بکەوێت و لەبارەى زەحمەتى و دژوارییەکانى ئەو هاتووچۆکردنەوە وتى "هەر وەک ئێستا خەڵکێکى زۆر لە رۆژئاواى تورکیا ئێمەیان بە بەشێک لە خۆیان نەدەزانی. بە چاوی 'تیرۆریست' سەیریان دەکردین. لەبەر ئەوەى ترەن هەموو کات دوا دەکەوت ئیتر بڕیارماندا بە پاس بڕۆین. رۆژێک کچەکەم و خوشکەکەم و ٢ منداڵەکەى پێکەوە چووین بۆ بوردور. رۆژێکى تاریکى زستان بوو. ئازار لە گورچیلەى کچەکەمى دا. ئێمە دەمانزانى کە کەس هاوکاریمان ناکات. لەبەر ئەو شتانەى کە پێشتر بەرامبەرمان کرابوو و بەسەرماندا هاتبوون، دەمانزانى کە مرۆڤەکان خۆیان لە ئێمە لادەدەن و پشتمان تێدەکەن. من بە دواى مزگەوتدا گەڕام. مزگەوتێکمان دۆزییەوە و پێکەوە رۆیشتن بۆ ئەوێ. ئەو مزگەوتەى کە بۆی رۆیشتن مزگەوتى ژنان بوو. لەو دۆخە قورسەى زستاندا ئێمە لە مزگەوتەکەدا فەڕش و کومبارەکانمان لە خۆمان ئاڵاند و بەو شێوەیە رۆژمان کردەوە. رۆژی دواتر لەناو خۆماندا یەکترمان ئامۆژگاری کرد کە باسی ئەوە بۆ کوڕەکەم نەکەین کە چیمان بەسەردا هاتووە. دەمزانى ئەگەر ئەوە بۆ کوڕەکەم باس بکەم زۆر پێى بێتاقەت دەبێت".\nداواى ئاشتییەکى شکۆمەندانە\nکۆلاکان باسی ئەوەیکرد، هەر کاتێک دەچووم بۆ بینینى کوڕەکەم نزیکایەتیى بچووکردنەوە و سوکایەتیکردنمان بەرامبەر دەکرا. ئەوەشى وت "پشکنینێکى زۆر ورد و قورس و نامرۆڤانەیان دەکرد. داوایان لێدەکردین پێڵاوەکانمان دابکەنین. بە توندوتیژی و ئازاردان ئێمەیان بەڕێدەکرد. خۆی ئێمە بە زەحمەتى و دژواری دەچووین بۆ چاوپێکەوتن و ئەو جۆرە پشکنین و نزیکایەتیەش بۆ ئێمە زۆر زۆر قورس بوو".\nلە کۆتایى قسەکانیدا وتیشی "بەڵام سەرباری هەموو ئەو ئازار و زەحمەتییانە ئێمە پێداگریمان دەکرد بۆ بینین و چاوپێکەوتن. دڵم بە پیل کار دەکات. ئیتر هەست بەوە دەکەم کە توانای ئەوەم نەماوە بەرگەی ئەو هەموو ئازار و ناڕەحەتییانە بگرم. ئیتر دەمەوێت ئاشتییەکى شکۆمەندانە و هەمیشەییە لەم وڵاتەدا بچەسپێت. ٢٥ ساڵە بۆ چاوپێکەوتن و دیداری رۆڵەکانم دەچم بۆ زیندان. دەمەوێت ئەو ئازارە کە ئێمە دەیچێژین کۆتایى پێ بێت".


هه‌ده‌په وه‌ڵامی داواكەی ئه‌ردۆغان بۆ لەسێدارەدانی دەمیرتاش دەداتەوە - اخبار العراق\nاخبار العراق » كوردى » هه‌ده‌په وه‌ڵامی داواكەی ئه‌ردۆغان بۆ لەسێدارەدانی دەمیرتاش دەداتەوە\nهه‌ده‌په وه‌ڵامی داواكەی ئه‌ردۆغان بۆ لەسێدارەدانی دەمیرتاش دەداتەوە\nدوای ئەوەی ره‌جه‌ب ته‌یب ئه‌ردۆغان گوتبووی ئه‌گه‌ر په‌رله‌مانی توركیا به‌زۆرینه ره‌زامه‌ندی بدابوایه بۆ له‌سێداره‌دانی سه‌لاحه‌دین ده‌میرتاش، ده‌مێك بوو بڕیارەكەی ئیمزای كردبوو. په‌روین بوڵدان هاوسه‌رۆكی هه‌ده‌په به‌توندی وه‌ڵامی دایەوە.\nپه‌روین بوڵدان له كاتی به‌شداریكردنی له میتینگێكی گه‌وره‌ی غازی عه‌نتابدا، به توندی هێرشی كرده سه‌ر ئه‌ردۆغان و گوتی تۆ له بوێری ده‌میرتاش ده‌ترسێیت، بۆیه باس له سزای له‌سێداره‌دانی ده‌كه‌یت.\nبوڵدان گوتی “كاتێك باس له سزای له‌سێداره‌دان ده‌كه‌ن و ده‌یهێننه به‌ر باس، به‌و مانایه دێت به ته‌واوی كۆتاییتان پێهاتووه. له رابردوودا له توركیا سزای له‌سێداره‌دان جێبه‌جێ كراوه، به‌ڵام ئه‌وه په‌ڵه‌یه‌كی ره‌شی سیاسییه به‌نێوچاوانی توركیاوه، بۆیه با بزانن هاووڵاتیانی توركیا هه‌رگیز رێگه ناده‌نه‌وه سزای له‌سێداره‌دان له توركیا بوونی هه‌بێت”.\nبوڵدان قسه‌یه‌كی ئه‌ردۆغانی هێنایه‌وه كه گوتبووی ده‌میرتاش ده‌ستی به كوشتنی 53 هاووڵاتی ئامه‌د سووره، ئاماژه‌ی دا ده‌ستی ده‌میرتاش ده‌ستی ئاشتییه و خۆزگه رۆژێك تۆش ئه‌و ده‌سته ئاشتییه‌ی ده‌میرتاشت ده‌گرت.